Ғолиблар тарихи. Пол Рэнд – график дизайн афсонаси – O'zbekiston Milliy paralimpiya qo'mitasi\nПол Рэнд (Paul Rand) – график дизайн бўйича 20-асрнинг тенги йўқ инсонларидан бири. Унинг ишлари бугунги кунда нафақат бошқаларга илҳом бахш этиши билан, балки ғайриоддийлиги ва умри узоқлиги билан ҳам ажралиб туради.\nПол Рэндни замондошлари замонавий дизайн оламидаги Пикассо деб таърифлашарди. У ўз даврининг энг таъсири кучли дизайнери деб тан олинган.\n«Дизайн нафақат расмни чиройли қилади, у бизнеснинг ривожи учун ҳам муҳимдир, бизнес учун албатта график дизайн керак», деган тушунчанинг пайдо бўлишига Рэнд сабаб бўлган дейишади.\nТалабалик ва график дизайн оламига кириб келиши\nПол Рэнд 1914 йил 15 августда, Нью-Йоркнинг Бруклин мавзесида яҳудий муҳожирлари оиласида туғилган. Болалигиданоқ расм чизиш ва дизайнга қизиқиши кучли бўлган, бу унинг мактаб таътилидаги ва отасининг озиқ-овқат дўконидаги ишларида ўз аксини топган. Аммо отаси расм чизиш орқали пул ишлаш мумкинлигига шубҳа қилар эди, шунинг учун у ўғлини муҳандисликдан таълим берувчи Манҳеттандаги Haaren High School мактабига ўқишга юборди.\nДарвоқе, туғилганда унга еврейча Перец Розенбаум исми берилган, аммо мактабни тугатгандан сўнг дизайнер ўз исмини соддагина қилиб Пол Рэндга ўзгартирди. Ўша йилларда у график дизайн билан шуғулланишни бошлайди. Унинг дўсти ҳар доим: «Исм ва фамилиянгдаги тўрттадан ҳарфлар логотипга жуда мос келади», деб ҳазиллашар эди.\nПол тиришқоқ талаба эди, 1929 йилдан 1932 йилгача Пратт институтидаги кечки дарсларда қатнашди, бир нечта санъат мактабларида (The New School for Design, The Art Students League,Yale University in Connecticut) ўқиди.\nРэнд таълим олган масканлар яхши дарс беришига ва у йиллар давомида таълим олганига қарамай, асосий билимларни ўзи мустақил ўрганиб, график қобилиятини ривожлантирди. Кейинчалик Пол шундай эслайди:\n«Ўқиш пайтида деярли ҳеч нарса ўрганмадим. Мен тушунган озгина нарсани ҳам ўзим ўрганганман».\nДизайнер сифатида 1930-йилларнинг охирларида, журналлар учун муқовалар ишлай бошлаганида омади кела бошлади. Биринчи иши учун у пул олмади ва бепул ишлади, аммо эвазига у тўлиқ ижодий эркинлик ва асосий муқовани тайёрлаш ишини олди. Бу унга омма эътиборига тушишига ва ўзининг биринчи мижозларини топишига ёрдам берди.\nУнинг биринчи профессионал ишларидан бири машҳур «Esquire»мода журналига тегишли эди. Дастлаб рад жавобини олди, кейинчалик «Esquire» учун мода тенденциялари тасвирланган саҳифаларни яратиш топшириғини олди.\n«30-йиллардаги Американинг барча график дизайнерлари орасида Пол Рэнд – энг яхшиларидан бири эди. У гўёки шоирлик ва ишбилармонлик тилларини қориштириб фойдаланадиган идеалист ва реалистдир. – (Ласло Мохой-Надь, рассом, ўтган асрнинг машҳур дизайнерларидан)\nКейинчалик, 27 ёшида у William H. Weintraub & Co реклама агентлигининг бош бадиий директори этиб тайинланди.\nДунё миқёсидаги машҳурлик\n1950-йилларда Пол Рэнд бизнес оламида чинакамига довруқ қозонди. Унинг исми-шарифи логотиплар ва корпоратив услубни ривожлантириш билан бевосита боғлиқ тушунчага айланди. IBM, NeXT, ABC, UPS ва бошқа кўплаб компаниялар дизайнерга мукаммал логотиплар учун миннатдорчилик билдиришади.\nЛуи Данзигер – график дизайнер, Полнинг яқин дўсти: «Пол бизнесни ўзгартирди, у ҳар кимни ўз қоидалари билан ҳисоблашишга мажбур қилди, чунки дизайн нафақат безак, балки бизнеснинг ривожи учун асосий воситадир. График дизайн билан шуғулланадиган ҳар бир киши Рэнднинг олдида жуда катта қарздор. Ахир у график дизайнер касбини обрўли касбга айлантирган».\nКорпоратив услуб ва логотип дизайни\n1956 йилда IBMменежерлари компания логотипини янгилаш учун Полга мурожаат қилиб, таклиф этилган вариантдан мамнун бўлишади, аммо Рэнд ўз логотипидан ҳали ҳам кўнгли тўлмаган эди. Дизайнер кўнглидагидек логотипни яратиши учун бир неча йил керак бўлди. IBM логотипи дизайни 1972 йилда машҳур чизиқларга эга бўлган ҳолда янгиланди.\nКейинчалик, 1990-йилларга қадар Рэнд IBM билан ишлашни давом эттирди. 30 йилдан ортиқ вақт давомида Пол компания учун реклама постерларини ишлаб чиқди ва қадоқлаш дизайнини яратди.\nҚуйидаги расм унинг IBM учун яратган энг машҳур ишларидан бири – ребусдир, бунда IBM номининг ҳарфларини ифодалаш учун тасвирлардан фойдаланади.\nАмериканинг йирик телевизион компанияси – ABCфаолиятининг дастлабки 20 йилида ўз логотипини доимий равишда ўзгартирган. Дастлабки логотип радиодан илҳомланиб тайёрланган, кейинги логотипда АҚШ харитаси пайдо бўлди, шундан кейин айлана билан бургут тасвирланди ва натижада логотип фақат шрифтларга асосланди.\nПол Рэнд логотипни қайта ишлаб чиқди, у содда, осон таниладиган ва замонавий кўринишга эга бўлди. 1962 йилдан бери логотипда ҳеч қандай ўзгариш бўлмади.\n1961 йилда Пол Рэнд курьерлик ва логистика хизматларини кўрсатувчи UPS компанияси логотипини глобал миқёсда машҳур қилиш учун ёлланади. Рэнд янги дизайнни иложи борича содда ва эсда қоладиган қилиб яратишга ҳаракат қилади.\nЛоготип 2003 йилгача ўзгармади. Ребрэндинг доирасида UPS ўз логотипини янгилади ва қалқоннинг тепасидаги қадоқнинг тасвирини олиб ташлаб, ўз фаолиятига хилма-хиллик қўшишни мақсад қилди.\nСтив Жобс Рэнд билан боғланиб, NeXTкомпьютер лойиҳаси учун логотип ишлаб чиқишни таклиф қилган. Жобс бир нечта логотип вариантларини хоҳлаган, аммо Пол унга қуйидагича жавоб берган:\n«Йўқ. Вариант битта бўлади. Сиз менга тўлайсиз, мен эса сизнинг муаммонгизни ҳал қиламан. Агар сизга кўп вариантлар керак бўлса, бу иш мен учун эмас».\nПол Рэнд мураккаб характер эгаси эди, Жобс унинг шартларига рози бўлди ва натижада дизайнернинг график ишларига қойил қолиб, уни «буюк график дизайнер» деб атайди.\nНатижада ўзига хос логотип яратилди, бунинг учун Рэнд $100 000 олди. У Жобсга логотипни яратиш жараёнини босқичма-босқич, бошидан то охирги версиясигача тасвирлаб берадиган 100 саҳифалик китоб ёзиш фикри ҳақида айтади. Рэнд ҳар доим мижозлар билан алоқа қилишдан қочишга ҳаракат қилган ва барча айтмоқчи бўлган гапларини китоблар ва буклетларда тасвирлаб берар эди.\nПол Рэнднинг барча логотиплари\nПол Рэнд ҳаёти давомида кўплаб логотипларни яратди, қуйида барча энг машҳур логотиплари тўпланган.\n«Аввало, логотип компаниянинг идентификацияси ва уни англаш воситаси ролини бажаради. Яхши логотипнинг самарадорлиги – унинг оригиналлиги, замонга мослашувчанлиги, кўриниши, эсда қолиши, тушуниш осон бўлиши ва узоқ умр кўра олиши билан боғлиқ». (Пол Рэнд)\nРэнд ижодга қўшимча равишда, ўқитишга ҳам эътибор қаратган. У Yale School of Art мактабида график дизайн профессори сифатида дарс берган. У доим қизиқувчиларни ўқитишим, ўз билимим билан бўлишишим керак, деб ҳисоблаган.\nБундан ташқари, Рэнд қуйидаги китобларни ҳам ёзган: “Дизайн: шакл ва тартибсизлик”, “Дизайн ҳақидаги фикрлар”, “Дизайнернинг маҳорати”, “Мен биладиган кўп нарса”, “Ласкодан Бруклинга”.\nПол Рэнд икки марта, Энн Бинкли (1949 йилдан 1960 йилгача) ва Марион Сванни Рэнд (1975 йилдан 1996 йилгача) билан турмуш қурган. Унинг ёлғиз қизи Кетрин Рэнд отаси ҳақида шундай дейди:\n«Мен унинг қизи эканлигимдан ғурурланаман. Мен уни жуда севардим ва доим мен билан фахрланишини истардим. Дадам мен билган энг зукко, ижодкор, истарали ва мураккаб одам эди». (Кетрин Рэнд – Полнинг қизи)\nПол умрининг сўнгги йилларини уйда, китоб ёзиш билан ўтказган. 1996 йилда 82 ёшида саратон касаллигидан вафот этди.\nҚуйида Пол Рэнд кейинги авлоддаги издошларига қолдирган баъзи муҳим маслаҳатларини санаб ўтамиз:\nСанъатни ўрганинг, чунки бу – дизайннинг асосидир.\nЛоготипнинг ролини ортиқча баҳолаб юборманг\nҲар доим логотип тақдимотини қилинг.\nОригинал бўлишга уринманг, фақат яхши бўлишга ҳаракат қилинг.


Н.Жумахўжа. Она тилимиз мавқеи | Xushnudbek.uz\nЎзликни англаш, миллий онг ва тафаккур ифодаси, авлодлар ўртасидаги руҳий-маънавий боғлиқлик тил орқали намоён бўлади. Жамики эзгу фазилатлар инсон қалбига, аввало, она алласи, она тилининг бетакрор жозибаси билан сингади.\nОна тили – бу миллатнинг руҳидир.\nИстиқлолнинг илк нишонаси — “Ўзбекистон Республикасининг Давлат тили ҳақида”ги Қонун қабул қилинганига 20 йил тўлди. 1989 йилнинг 21 октябридан бошлаб босқичма-босқич амалга ошириб келинган қонуннинг барча моддалари 2005 йилнинг 1 сентябридан эътиборан расман кучга кирди. Истиқлол йилларида «Давлат тили ҳақида»ги Қонунни амалга ошириш Давлат дастурининг асосий қисми бажарилди. Қонунга биноан, ўзбек тилини билмайдиган фуқароларга уни ўргатиш ва ўқитишнинг бепул амалга оширилиши таъминланди. Шунинг¬дек, давлат тилига мувофиқ равишда лотин ёзувига асосланган янги ўзбек алифбоси ва имло қоидалари ҳам республика бўйича бутун халққа бепул ўқитиб, ўргатилди. Ўрта, ўрта махсус, олий таълим соҳасидаги барча ўқув муассасалари ўқувчи ва талабалари учун соҳа ҳамда тармоқларнинг ўқув дас¬тур, қўлланма, дарсликлари давлат тилида яратилиб, нашр этилди. Матбуот, наш-риёт йўналишида мазкур қонун ҳаётга изчил татбиқ этилиб, илмий, илмий-оммабоп, бадиий асарларни ўзбек тилида, лотин ёзувида чоп этиш кенг йўлга қўйилди. Мамлакат миқёсидаги аксарият жой номлари тизимли равишда ўзбек тилида, миллий мус¬тақиллик мафкураси асосида янгиланди. Ҳуқуқшунослик соҳасининг барча жабҳаларида ҳам «Давлат тили ҳақида»ги Қонун ҳаётга кенг татбиқ этиб келинмоқда.\nДавлат тилини билиш ва уни амалда тўлиқ қўллай олиш, «Давлат тили ҳақида»ги Қонунга риоя қилиш, уни ҳаётга татбиқ этиш, қадрлаш юксак маънавият белгиси экани ҳақидаги ғоя давлат тили концепциясининг ўзак-моҳиятини ташкил этади. Юртбошимизнинг “Юксак маънавият – енгилмас куч” номли китобида она тили миллатнинг руҳи ва ғурури экани тўғрисида жуда таъсирли, ибратли фикрлар айтилган. Бу нуқтаи назар она тилимиз мақоми давлат сиёсати даражасига кўтарилганини англатади.\nБироқ ҳамон ҳаётда, давлат тили амалиётида қатор долзарб муаммолар турибдики, улар «Давлат тили ҳақида»ги Қонунни тўлиқ ва узил-кесил амалга ошириш механизмларини мустаҳкамлашни тақозо этади. Бир маҳаллар «Давлат тили ҳақида»ги Қонунни амалга ошириш Давлат дастурига биноан, Ўзбекистон Фанлар академияси Тил ва адабиёт институти негизида алоҳида Тилшунослик институти бунёд этилган, ўзбек тилининг манбаини ташкил этувчи нодир ёзма ёдгорликларни асраб-авайлаш ҳамда тадқиқ этиш мақсадида атоқли олимларимиз ташаббускорлигида Қўлёзмалар институти очилган, Вазирлар Маҳкамаси ҳузурида Атамашунослик қўмитаси таъсис этилганди. Турли муассасаларда давлат тилини ўқитувчи ва ўргатувчи янги кафедралар, бўлимлар очилган эди. Кейинги йилларда булар бирин-кетин қисқаришга учради ва бу қонуннинг ижро механизмини бўшаштириб юборди.\nЎзбекистонда давлат тили мақоми ўзбек халқининг она тилига берилган. Бош¬қа бирор тил тўғрисида махсус қонун мавжуд эмас. Шу боис, малакатимизда яшайдиган 130 дан ортиқ миллат ва элатларнинг тили, ҳуқуқий жиҳатдан хорижий тил мақомидадир. «Давлат тили ҳақида»ги Қонун лойиҳаси муҳокамаси жараёнларида икки тиллилик, яъни давлат тили мақомини ўзбек ва рус тилларига бериш тарафдорлари ҳам бўлган. Собиқ совет даврида қабул қилингани учун, «Давлат тили ҳақида»ги Қонуннинг биринчи матнида бу тилга ортиқча имтиёзлар берилган эди. Бироқ қонун 1995 йилда янги таҳрирда қабул қилинди ва бу ҳолатга барҳам берилди.\nШу ўринда ҳуқуқшунослик йўналишидаги олий ўқув юртларида Давлат тили билан боғлиқ фанларнинг ўқитилиши ва уларни такомиллаштириш муаммоларига тўхталиб ўтиш ўринли бўлади. Биринчи ва бош муаммо шундан иборатки, Кадрлар тайёрлаш ҳамда Жамиятда ҳуқуқий маданиятни юксалтириш миллий дастурлари асосида, аввало, ҳуқуқшуносларнинг ҳуқуқий онгини муттасил ўстириб бориш керак. Айрим ҳуқуқшунослар «Давлат тили ҳақида»ги Қонуннинг мазмун-моҳиятига етарлича эътибор бермайдилар. Чунки таълим масканларида ушбу қонунни махсус ўқитишга эътибор қаратилмаган. Ҳолбуки, «Давлат тили ҳақида»ги Қонун амал қилар экан, демак, давлат тили ҳуқуқи тушунчаси ҳам мавжуд. “Тил ҳуқуқи – эл ҳуқуқи”, “Тил ҳуқуқи – миллат ҳуқуқи”, “Тил мақоми – эл мақоми” деган гаплар шунчаки баландпарвоз гаплар эмас. Истиқлол арафасида бекорга давлат тили учун кураш она халқимизнинг озодлик ҳақидаги орзу-мақсадлари рамзига айланиб кетмаган. Бунинг тагзаминида халқнинг маънавий қарашлари, ҳуқуқий онги масалалари ётибди. Маълумки, ҳар қандай миллий ҳуқуқий тушунча миллий тил шаклларида намоён бўлади. Бошқача айтганда, тил ҳуқуқий тушунчаларнинг яшаш шаклидир. Бугина эмас, тил – барча ҳуқуқий тушунчаларни англаш, тушуниш, идрок этиш, ўқитиш, ўргатиш, тушунтириш, шарҳ¬лаш, жорий этиш, ижро этиш, ёзма баён этишда ҳам асосий восита. Мазкур ҳуқуқий жараёнларнинг бирортасини ҳам тил шакллари, ифодалари амалиётисиз тасаввур этиш мумкин эмас. Шунга биноан, ҳуқуқшунослик йўналишидаги олий ўқув юртларида, ҳуқуқшунослар малакасини ошириш институтларида давлат тили ҳуқуқи тушунчаси юзасидан махсус курс ўқитилиши мақсадга мувофиқ. Токи, ҳар бир олий маълумотли ҳуқуқшунос «Давлат тили ҳақида»ги Қонуннинг мазмун-моҳияти, шарҳлари, қонун ости ҳужжатлари, уни амалга ошириш механизмларини мукаммал ўзлаштирсин; бутун давлат ва жамиятнинг низоми, интизоми, тартиботи давлат тили воситасида расмийлаштирилиши ва амалга оширилишини англасин; давлат ва жамиятнинг ҳуқуқий саводхонлиги давлат тили саводхонлиги билан чамбарчас боғлиқлигини тушуниб етсин. Қолаверса, «Давлат тили ҳақида»ги Қонуннинг биринчи амалиётчи ва ижрочи ташаббускорлари ҳам ҳуқуқшунослар бўлмоқлари лозим.\nШу пайтгача давлат тили фани бўлғуси ҳуқуқшуносларга рус тили ва бошқа хорижий тилларга нисбатан кам ўқитиб келинди ва бу, назаримизда, тўғри эмас. “Юристнинг нутқ мадания¬ти” ва “Юридик тил амалиёти” фанлари эса “Ўзбек тили” фани дегани эмас. “Талабалар ўзбек тилини мактаб ва лицей, коллежларда ўрганиб келяпти-ку, уларга яна ўзбек тилини ўқитамизми?”, деган фикр бугунги кунда алдамчи тасаввур.\nКейинги йиллардаги педагогик тажрибага асосан айтиш мумкинки, институтга ўқишга кираётган талабаларнинг каттагина қисми ўз она тилини яхши бўлмайди. Улардан келажакда чаласавод ҳуқуқшунослар етишиб чиқиши мумкин. Буни мавжуд иншо таҳлиллари ва айрим суд қарорлари, қонун ҳужжатлари саводхонлиги орқали исботлаб бериш мумкин. Энг юқори балл билан ўқишга кирган баъзи талабаларнинг “юрист” сўзини – “юрис”, “институт” сўзини – “инстут” каби турли шаклларда ёзганига гувоҳ бўлганмиз.\nМасалан, Тошкент шаҳар Мирзо Улуғбек туманлараро суди судьяси …нинг фуқаро Д.Солиев даъво аризаси юзасидан 2009 йил 9 январь куни қабул қилган уч ярим бетли ҳал қилув қарорида ҳуқуқий камчиликлар билан бирга, тушуниб ва тузатиб бўлмайдиган ўта ғализ жумлалар, 100 дан ортиқ имловий, услубий хатоларга йўл қўйилган. Қолаверса, ҳозир кучга кириб бораётган айрим янги қонунларимиз, қонунларга киритилаётган қўшимча-ўзгартиришлар ҳам хатолардан холи эмас. Бир мисол: “Ўзбекистон Республикасининг Қонуни. Жарима тариқасидаги жиноий жазони ижро этиш тартибини такомиллаштириш масалалари бўйича Ўзбекис¬тон Республикасининг айрим қонун ҳужжатларига ўзгартиш ва қўшимчалар киритиш тўғрисида” (“Халқ сўзи”, 2008 йил, 11 апрель).\nУшбу номда “жарима тариқасидаги” сўз бирикмаси ноўрин қўлланган. Бу ҳолатда у жиноий жазони ифодалашга қаратилган. Аммо бунда мантиқ йўқ. Жарима тариқасида амалга ошириладиган жиноят тури бўлиши мумкин эмас. Бироқ жиноий жазони ижро этишни жарима тариқасида тартибга солиш мумкин. Қонун ижодкорлари ҳам айнан шуни назарда тутганлар. Бироқ бу мақсад қонун сарлавҳасида юзага чиқмай қолган. Мазкур тушунча Қонуннинг 44-моддаси учинчи қисмида қуйидаги тартибда тўғри ифодаланган: “Агар ҳукм қилинган шахс жазо тариқасида тайинланган жаримани мажбурий ижро этиш учун белгиланган муддатларда тўлашдан бўйин товласа…”. Бинобарин, сарлавҳани ҳам қуйидагича тўғри тузиш мумкин эди: “Жазо тариқасида тайинланган жаримани мажбурий ижро этиш тартибини такомиллаштириш масалалари…”.\nХўш, олий таълим жараёнида қайси фан талабаларнинг она тилидаги билим ва саводхонлигини ошириш билан шуғулланиши керак? Бу ҳақда бош қотириш зарур. Агар бу ўрта махсус таълимнинг вазифаси десак, фақат она тилини яхши биладиган, саводхон ёшларни ўқишга қабул қилиш керак. Бунинг учун эса “Жамиятда ҳуқуқий маданиятни юксалтириш миллий дастури”да кўрсатилган ижодий кириш имтиҳони(иншо)ни ҳамда ҳалол кириш имтиҳонларини жорий этиш лозим бўлади. Акс ҳолда, она тили таълимини олий таълим жараёнида ҳам давом эттиришдан бошқа чора қолмайди.\nҲозир олий ўқув юртларидаги “Юристнинг нутқ маданияти” фани соатлари қисқаришга учраган. Уни барқарор ҳолатда сақлаш ва такомиллаштириш ҳам мақсадга мувофиқдир. Мутахассислар ушбу фанни бўлғуси ҳуқуқшунослар ўз ихтисосларига маълум даражада киришганидан, ҳуқуқшунослик тили ва атамашунослиги ҳақида аниқ тасаввурга эга бўлганидан кейин ўқитиш кераклигини таъкидлаб келадилар. Шунга қарамай, бу фанни 1-курсда ўқитиш режалаштирилади. Аммо бу пайтда талабалар ҳали ихтисос фанларига киришмаганлари учун ҳам ҳуқуқшунослик тили ҳамда терминологияси ҳақида аниқ тасаввурга эга бўлмайдилар. Оқибатда, дарслар бесамар кетади.\nМутахассислар томонидан “Нотиқлик санъати” фанини магистратура босқичида алоҳида ўқитиш тавсия этилган. Негадир, таклиф таклифлигича қолиб кетяпти. Нотиқлик санъати нутқ маданияти билан битта фан ёки бир-бирининг таркибий қисми эмас. Улар алоҳида ва махсус соҳалар бўлиб, умумий ҳамда фарқли хусусиятларга эга.\nЎзбек ҳуқуқшунослиги тили (қонунларда, кодексларда, шарҳларда, қонун ости ҳужжатларида, монография, рисола, қўлланма, дарслик ва бошқа ҳуқуқий манбаларда) баъзан шу қадар оғир, ғализ, тушунарсиз, мураккабки, буни тузатиш учун “Ўзбек тили стилистикаси ва имловий саводхонлик” курсини ташкил этиш зарур деб ҳисоблаймиз. Шунга ўхшаш “Қонун тили ва таҳрир маданияти” курси ҳам жорий этилиши жуда зарур. Қонун ижодкорлиги билан шуғулланадиган аксарият ҳуқуқшуносларимизнинг тил ва ёзма нутқи услуби такомилга муҳтож. Филолог ва журналистларни қонуншунос қилиб қайта тайёрлагандан кўра, бўлғуси ҳуқуқшуносларни қонун тили илми ва таҳрир маданияти билан қуроллантирган ўнғайроқ, назаримизда.\nНиҳоят, ҳуқуқшунослик йўналишидаги олий таълим даргоҳларида адабиёт фанидан бир соат ҳам дарс ўтилмаслиги ачинарли ҳолдир. Адабиёт таълимисиз бўлғуси ҳуқуқшуносларнинг саводхонлиги, маънавий-ахлоқий қиёфаси, руҳияти, нафосат олами, виждон иммунитети камолга етмайди. Зеро, Ўзбекистон Олий ва ўрта махсус таълим вазирлигининг 1991 йил 25 октябрдаги 192-сонли буйруғи билан ўзбек тили ва адабиёти бўйича барча нофилологик олий ўқув юртларида 70 соатлик махсус курс ўқитиш белгилаб берилган ва бу буйруқ бекор қилинмаган. Бўлғуси ҳуқуқшуносларнинг маънавий-руҳий, маънавий-ахлоқий қиёфасини шакллантириш ва такомиллаштиришга ёрдам берадиган бадиий асарларни ўқитиш, таҳлил қилдириш касбий маънавият нуқтаи назаридан жуда зарурдир. Шу мақсадда, “Бадиий адабиёт ва ҳуқуқшуноснинг маънавий-ахлоқий қиёфаси” номли ўқув курсини ташкил этишни таклиф этамиз.\nХулоса қилиб айтганда, юқоридаги долзарб муаммоларнинг ечими ҳуқуқшунослик тилини такомиллаштиришда ҳал қилувчи аҳамиятга эга. Ҳуқуқшунослик тилининг такомили ҳуқуқшунослик йўналишидаги ўқув юртларининг тил ва адабиёт таълимидан бошланади. Бундай ўқув даргоҳларидаги Ўзбек тили ва адабиёти кафедраси давлат тилига оид фанларни ўқитувчи, бу борадаги илм-фанни ривожлантирувчи, қонунни амалга оширувчи, ёш ҳуқуқшуносларнинг нут¬қий малакаси ва маҳоратини шакллантирувчи асосий илмий-маърифий марказдир. Она тилимизнинг ҳуқуқий мавқеини мустаҳкамлаш, давлат тилига оид фанларни ўқитишни яхши йўлга қўйиш ҳам ҳуқуқий, ҳам лисоний саводхонликни шакллантириш, миллий ҳуқуқшунослик мактабини яратиш, ҳуқуқий маданиятни юксалтиришнинг гаровидир.\n2009 йил 10-сон


2018 йил Ўзбекистон спортида қайси воқеалар билан ёдда қолди 25-10-2021, 18:15 | Zamin.uz\n21:00 / 01.01.2019\n2018 йил Ўзбекистон спортида қайси воқеалар билан ёдда қолди?\nСпортдаги жараёнларнинг 4 йиллик цикл атрофида айланишини ҳисобга олсак, бу йўналишдаги ютуқ ва камчиликларнинг йил сўнгида сарҳисоб қилиниши бошқа соҳалардагига қараганда анча табиийроқ туюлади. Аммо биз ҳозир йилнинг якуний таҳлилига эмас – зеро бу ҳар бир спорт турини алоҳида олганда ҳам анча катта ҳажмдаги иш ва уни бир мақолада қамраб олиш имконсиз – ўтган йилнинг Ўзбекистон спортида юз берган энг муҳим воқеликларни эслаб ўтмоқчимиз. Хўш, 2018 йил ўзбек спортида қайси воқеалар билан ёдда қолди?\nМиллий олимпия қўмитасида янги президент даври бошланди\nМираброр Усмонов 2017 йил ёзида президентлик лавозимини тарк этган, унинг ўрнига Алишер Султонов тайинланган эди. Январь ойида қўмитага Умид Аҳмаджонов раҳбар этиб сайланди ҳамда мамлакат футболи ва олимпия қўмитасига амалда айни бир шахс раҳбарлик қилиши анъанаси сақланиб қолди. У бундан бир неча ой олдин Ўзбекистон футбол федерациясига президент бўлганди.\nЯнги форматдаги Суперлига\nЎзбекистон чемпионати формати ўзбек футболи жамоатчилигининг энг кўп муҳокамалари марказида бўлган мавзулардан бирига айланди. Ҳатто раҳбариятнинг ўзидан ҳам қарама-қарши фикрлар янграганининг гувоҳи бўлдик. Якунда жамоалар сони 16тадан 12тага қисқартирилди, чемпионатга Суперлига номи берилди, ўйинлар телетрансляцияси мунтазамлик касб эта борди. «Олтин очко» қоидаси жорий этилиши билан ўйинларда қизғинлик таъминланиши айтилган бўлса-да, финал босқичи олдидан амалда ҳар доим ҳам бундай бўлавермаслиги ойдинлашиб қолди.\nКлуб футболи ҳақида гап кетганда, шунингдек, Осиё Чемпионлар лигасидаги муваффақиятсизликни ҳам эслаб ўтиш зарур. «Пахтакор» саралашдан ўта олмади, «Насаф» ва «Локомотив» ўз гуруҳларида учинчи ўринни олишди. Шунингдек, йил давомида миллиардер Алишер Усмонов «Пахтакор» ҳомийсига айланди, унга алоқадор «SFI Management Group» ихтиёрига ишончли бошқарув учун топширилган Олмалиқ КМКга тегишли ОКМК Ўзбекистон кубоги финалида «Пахтакор»ни мағлуб этиб, ОЧЛга ўтиш ўйинида иштирок этадиган бўлди. Олмалиқликларга «Бунёдкор»нинг ёпилиши ҳақидаги миш-мишлар фонида Миржалол Қосимов бош мураббий этиб тайинланди. Ўзбекистон чемпионлиги эса «Локомотив»га насиб этди.\nПрофессионал боксдаги муваффақиятли стартлар\nЎзбекистонлик таниқли чарм қўлқоп усталарининг профессионал боксга ўтиши тенденцияси ўтган йилларга қараганда анча яққол кўзга ташланди. Шаҳрам Ғиёсов, Муроджон Аҳмадалиев, Элнур Абдураимов, Баҳодир Жалолов, Исроил Мадримов каби боксчилар 2018 йилда профессионал рингдаги илк жангларини ўтказишди. Ҳозирга қадар уларнинг ҳеч қайсиси мағлубиятга учрагани йўқ. Улар орасидан Аҳмадалиев ва Мадримовлар илк камарларига ҳам эга бўлиб улгуришди. Шунингдек, йил давомида Фазлиддин Ғоибназаров, Шоҳжаҳон Эргашев, Санжар Раҳмонов, Қудратилло Абдуқаҳҳоров каби спортчилар ҳам профессионал боксдаги фаолиятини ижобий ўтказишди.\nҲаваскор боксда эса Ўзбекистон қитъада етакчи мактаб эканини бу йил яна бир бор исботлай олди. Осиё ўйинларида мавжуд 7та вазн тоифасидаги барча финаллар ўзбекистонликлар иштирокида ўтди, улардан 5тасида ўзбек боксчилари олтин медалларни қўлга киритди.\nШу билан бирга, ўзбекистонлик Ғофур Раҳимов AIBA`даги 20 йиллик фаолиятида илк марта президент этиб сайлангани, унинг бу янги лавозими AIBA ва Халқаро Олимпия Қўмитаси ўртасидаги муносабатларни чигаллаштиргани ҳам жамоатчилик диққат марказида бўлди.\nЖакарта ва Буэнос-Айресда халқаро натижалар яхшиланди\nОсиё ўйинларида 234 атлет спортнинг 30 тури бўйича Ўзбекистон шарафини ҳимоя қилди. Якуний жамғарма жами 70та медаль: 21та олтин, 24та кумуш ва 25та бронзадан иборат бўлди. Бу билан медалларнинг умумий сони бўйича ҳам, олтин медаллар сони бўйича ҳам, кумуш ва бронза медаллар сони бўйича ҳам натижалар яхшиланди. Шу билан бирга, 30та спорт туридан 12тасида мамлакатдан бирорта ҳам вакил шоҳсупага кўтарилмади, ўзбекистонлик атлетларнинг 59 фоизи медалсиз ортга қайтди.\nШундан сўнг, Параосиё ўйинларида 57 спортчидан иборат Ўзбекистон делегацияси 77та медални қўлга киритди; уларнинг ярми энг юқори қийматга эга: 35та олтин, 24та кумуш ва 18та бронза. Бу натижа билан Ўзбекистон турнирни 6-ўринда якунлади. Умумжамоа ҳисобида кучли ўнликка кирган мамлакатларнинг барчаси камида 100 нафар атлет билан қатнашгани эътиборга олинса, Ўзбекистон мусобақанинг энг сермаҳсул жамоаси бўлди, дейиш мумкин.\nШунингдек, октябрь ойида Аргентинада III ёзги ўсмирлар Олимпия ўйинлари бўлиб ўтди. Унда Ўзбекистон 206 мамлакат ичидан 13-ўринни эгаллади. 37 нафар ўзбекистонлик спортчи 16та медаль (5+4+7) жамғарди. Бу мусобақада ҳам медаллар сони ва сифати, умумжамоа рейтингидаги поғона борасидаги натижалар яхшиланди.\nФутбол бўйича Ўзбекистон терма жамоасида узоқ кутилган хорижлик мураббий\nЙилнинг биринчи ярмида терма жамоа Темур Кападзе мураббийлигида ЖЧ-2018нинг тўрт иштирокчиси – Сенегал, Марокаш, Эрон ва Уругвай терма жамоалари билан ўртоқлик учрашларида майдонга тушди. Аммо ушбу ўйинлар биздан кўра кўпроқ рақиблар фойдасига хизмат қилди, чунки жамоа бошқарувига янги мутахассис тайинланиши кутилаётганди.\n2017 йил 7 сентябрь ва 2018 йил 6 августи оралиғида Ўзбекистон терма жамоаси амалда бош мураббийсиз қолди.\nФевраль ойида Умид Аҳмаджонов хорижлик мураббий билан музокараларни якунлаш учун Дубайга бориб келди. Эктор Купер билан келишув ана ўшандаёқ ҳал этиб бўлингандир, эҳтимол. Ўша вақтда кўпчилик, кимлиги сир тутилган мураббий Эрон термасидаги Карлуш Кейруш бўлишини тахмин қилганди. Кейруш билан алоқага чиқилгани ҳам ҳақиқатдан узоқ тахмин эмас, у ўртоқлик учрашуви учун кузда Тошкентга келганида шу ҳақда берилган саволга жавоб қайтаришни истамаган эди.\nОхир-оқибат, ЎФА «ўндан зиёд номзод орасидан» Мисрни ЖЧга бошлаб борган аргентиналик тажрибали мураббийни танлади. Унинг Ўзбекистон термасидаги олти ойлик ишига келаси ойда баҳо беришимиз мумкин.\nЎзбекистон U23 – Осиё чемпиони\n2018 йилда Ўзбекистон терма жамоалари Осиё миқёсидаги мусобақаларда учинчи марта ғалаба қозонди. 1994 йилда Рустам Акрамов мураббийлигидаги миллий терма жамоа Осиё ўйинларида, 2012 йилда эса Дилшод Нуралиев қўл остидаги ўсмирлар термаси қитъа чемпионатида бош соврин эгаси бўлганди. Бу йил Равшан Ҳайдаров мураббийлигидаги Ўзбекистон олимпия терма жамоаси ҳам бу рўйхатга қўшилди.\nКим билсин, рўйхатга тўртинчи бўлиб Эктор Купер бошқарувидаги Ўзбекистон миллий терма жамоаси қўшилар балки?\nЯнгиликлар » Спорт » 2018 йил Ўзбекистон спортида қайси воқеалар билан ёдда қолди?


Газета СБХ / 2015 год / № 11 / «Ишонч телефони» – ишончингиз гарови\n● Оқсоқолни тадбиркорга ёрдам беришдан нима ман қилди?\n● «Бир дарча» тамойили: имзо тўплаш учун «отангга бор, онангга бор!» усули эскирди\nМустақиллик йилларида мамлакатимизда ишбилармонлик фаолияти кенг қулоч ёйди. Кичик бизнес ва хусусий тадбиркорлик фаолиятини қўллаб-қувватлашга деярли барча давлат органлари, хусусан, прокуратура тизимининг саъй-ҳаракатлари сафарбар этилди. Бу борада прокуратура органларида ишга туширилган «ишонч телефонлари»нинг аҳамияти ҳам катта бўлаётир.\nҚашқадарё вилоят прокуратура органларининг «ишонч телефони«га ўтган йилда 164 нафар тадбиркор мурожаат қилган. Бу мурожаатларнинг аксарияти тадбиркорлик фаолияти билан боғлиқ бўлса, кўпчилигида меҳнат ва бандлик, аҳолини ижтимоий муҳофаза қилиш, турар жойга доир ҳуқуқларнинг бузилиши, банк, коммунал хизмат кўрсатиш, маҳаллий ҳокимликлар хатти-ҳаракатидан норозилик ва бошқа шу каби масалалар кўтарилган. Вилоят прокуратура органлари томонидан мазкур мурожаатларнинг 152 таси бевосита кўриб чиқилди, қолганлари тегишли идораларга ҳал этиш учун юборилди.\nМурожаатлар кўриб чиқилиши натижасида тадбиркорларнинг 15 нафарига кредит маблағлари ажратилиши, 16 нафарининг пуллари ундириб берилиши ва 6 нафарига ер майдонлари ажратиб берилишига кўмаклашилди. Мурожаатлар ўрганилганда баъзи шахслар томонидан ҳали-ҳамон ўз мансаб ваколатини бажармаслик, тегишли қонун ва меъёрий ҳужжатларга риоя этмаслик, тадбиркорлар фаолиятига асоссиз аралашиб, уларнинг мурожаатларини эътиборсиз қолдириш сингари қўпол қоидабузарликларга йўл қўйилаётгани аниқланди. Бундай ҳолатларни бартараф этиш юзасидан ваколатли идораларга тақдимномалар киритилди, қонунчиликка амал қилмаган шахслар интизомий ва маъмурий жавобгарликка тортилдилар.\nЯккабоғ туманидаги «Шар-шарбоғот» маҳалла фуқаролар йиғини раиси Ю.Расулов фуқаро Д.Жумановага тадбиркорлик фаолиятини бошлаши учун шароит яратиб беришни негадир ўзига эп кўрмади: фуқаронинг савдо дўконини қуриш учун ер ажратиш ҳақидаги туман ҳокимлиги ҳузуридаги ер участкаларини бериш масалаларини кўриб чиқувчи доимий комиссиянинг далолатномаси ва давлат экологик хулосасини асоссиз деган важ билан имзолашдан бош тортган. Тадбиркорлик фаолиятини бошлашдан олдин жиддий тўсиққа учраган Д.Жуманова прокуратура органининг «ишонч телефони«га мурожаат қилади. Натижада мазкур ҳолат юзасидан Яккабоғ туман прокуратураси маҳалла фуқаролар йиғини раисига нисбатан Ўзбекистон Республикаси МЖТКнинг 43-моддаси ва 2411-моддаси биринчи қисми билан маъмурий жавобгарлик тўғрисида иш қўзғатди ва суд қарорига асосан маҳалла оқсоқоли содир этган ноқонуний хатти-ҳаракати учун жарима тўлашга мажбур бўлди.\nШунингдек, тумандаги «Асила ип йигирув ва тўқув» ишлаб чиқариш корхонаси раҳбари С.Исоқова ўз фаолиятини кенгайтиришни мақсад қилди. Бунинг учун тадбиркор аёл ОАТБ «Агробанк» Яккабоғ филиалига 90 млн сўм кредит берилишини сўраб мурожаат қилган.\nБироқ мазкур банк ходимлари муассасага келиб тушган мурожаатларни белгиланган муддатларда кўриб, ҳал этишга одатланишмаган чоғи, тадбиркор аёлнинг кредит сўраб ёзган хати эътиборсиз қолди. Охир-оқибат С.Исоқова прокуратура органларининг «ишонч телефони»га мурожаат қилгач, иш ўрганиб чиқилди ва Яккабоғ туман прокуратураси томонидан банк филиали бошқарувчиси Н.Жовлиевга нисбатан МЖТКнинг 43-моддаси ва 2411-моддаси биринчи қисми билан иш қўзғатилди. Пировард натижада банк раҳбари жарима тўлади, тадбиркор эса 90 млн сўм кредит маблағига эга бўлди.\nВилоят прокуратура органларининг тадбиркорлар билан ўрнатган доимий алоқаси уларнинг «ишонч телефони»га бўлган ишончи янада ортишига омил бўляпти. Жумладан, ўтган йилда жойларда ҳокимликлар ва бошқа мутасадди идоралар ҳамкорлигида тадбиркорлар билан 269 маротаба учрашув ва давра суҳбатлари ташкил этилди, уларда 17 478 нафар тадбиркорнинг иштироки таъминланди. Ўтказилган бундай тадбирлардан сўнг ижобий натижалар қайд этилди: Китоб туманидаги 14 та тадбиркорлик субъектига кредит маблағлари, Деҳқонобод ва Қарши туманларидаги тадбиркорлик субъектларига 65 гектарга яқин ер майдони ажратилди. Шунингдек, тадбиркорларга рухсатнома бериш ёки бошқа ҳужжатларни расмийлаштиришда, ҳуқуқий маслаҳатлар беришда кўмак берилди.\nТадбиркорлик фаолияти билан шуғулланиш истагида бўлган ёшларга ёрдам бериш борасида ҳам муайян ишлар амалга оширилмоқда. Жумладан, вилоят прокуратураси томонидан «Камолот» ЁИҲ вилоят Кенгаши билан ҳамкорликда «Тадбиркорлик билан келажак сари» лойиҳаси доирасида ёшлар билан учрашув ўтказилиб, унда ёшларга бизнесни қонуний юритиш, ўз ҳақ-ҳуқуқларини ҳимоя қила олиш кўникмалари борасида тушунтиришлар берилди.\nАлбатта, олиб борилаётган бу каби тадбирлар, саъй-ҳаракатлар юртимизда тадбиркорлик фаолиятини ҳар томонлама қўллаб-қувватлаш, унинг йўлидаги барча тўсиқ ва ғовларни бартараф этишга қаратилган. Шундай экан, маҳаллий ҳокимлик вакиллари, мутасадди раҳбарлар ўз ваколатларини суиистеъмол қилмасдан, қонун талаблари доирасида иш кўришлари, фуқаролар, айниқса, тадбиркорлик субъектлари мурожаатларини ўз вақтида кўриб чиқиб, ҳал этсалар, мақсадга мувофиқ бўлади.\nМаълумки, «Бир дарча» тамойили бўйича хизмат кўрсатиш бугунги кунда тадбиркорлик фаолиятини бошламоқчи бўлган фуқароларимиз учун енгилликлар яратмоқда. Бироқ Миришкор туман ҳокимининг биринчи ўринбосари Ф.Нормуродов ўз эгаллаб турган лавозимига номуносиб ҳаракати учун маъмурий жавобгарликка тортилди. Гап шундаки, фуқаро Н.Баротов тадбиркорлик фаолияти билан шуғулланиш учун ер майдони ажратиб бериш тўғрисида мурожаат қилади. Унинг мурожаати бўйича айнан «Бир дарча» тамойили асосида ер танлаш ва ажратиш комиссияси аъзоларининг имзосини тўплаш лозим бўлса-да, бу вазифа ариза муаллифининг ўзига юклатилади. Натижада тадбиркор бўламан деб ният қилган фуқаро имзо тўплаш асносида ойлаб сарсон бўлади.\nШунингдек, ҳоким ўринбосари фуқаро Ф.Тўхтамуродовнинг ҳам мурожаатини кўриб чиқишда ана шундай сансалорликка йўл қўяди.\nМазкур ҳолатлар бўйича туман ҳокимининг биринчи ўринбосари Ф.Нормуродовга ва туман архитектура ва қурилиш бошқармаси бошлиғи К.Худойбердиевга нисбатан Миришкор туман прокуратураси томонидан МЖТКнинг 43-моддаси ва 2411-моддаси биринчи қисми билан маъмурий жавобгарлик тўғрисида иш қўзғатилиб, суд томонидан улар маъмурий жавобгарликка тортилдилар.\n«Аслиддин Аҳрор ва Шоҳжаҳон» фермер хўжалиги раҳбари Б.Ашуровнинг боши қотди. Фермер хўжалигининг 8 060 килограмм дони «Қашқадарёдонмаҳсулотлари» ОАЖга қарашли «Батош» вақтинча дон қабул қилиш пунктида сақланиб келинмоқда. Мутасадди раҳбарларга қилган мурожаатлари беиз кетди. Ниҳоят, у ўзининг қонуний ҳуқуқ ва манфаатлари ҳимоя қилинишини сўраб, прокуратуранинг «ишонч телефони»га қўнғироқ қилди. Қаранг, шунча югур-югурлар билан ҳал бўлмаган фермернинг муаммоси биргина қўнғироқдан сўнг ижобий ҳал қилинди – фермерга кўмак берилди, унинг маҳсулоти ўзига олиб берилди.\nБундай ҳол «Жўралов Нурали Бекназарович» фермер хўжалигида ҳам айнан такрорланди. Бу гал фермер ўз мурожаати оқибатида «Қарши ёғ-экстракция заводи» қўшма корхонасидан имтиёзли нархларда 5,8 тонна шрот ва шелуха маҳсулотларига эга бўлди.\nҚашқадарё вилоят прокуратураси бўлим бошлиғи.


Мавзу: "HMD Global" - Terabayt.Uz\nМавзу: "HMD Global"\nВИДЕО: Nokia’нинг илк «ўлмас» смартфонини «ичак-човоғини ағдариб» кўрсатишди\nHMD Global ўтган ойда мустаҳкам муҳофазали биринчи смартфони – Nokia XR20 русумли қурилмасини тақдим этган эди. У нақ Android 14 талқинигача янгиланиши билан ҳам эътиборга тушган. Энди эса...\nNokia нақ Android 14’гача янгиланувчи «ўлмас» 5G-смартфон чиқарди!\nNokia XR20 смартфонининг техник хусусиятлари ўртача, аммо у бешинчи авлод уяли алоқа тармоғини қўллаб-қувватлайди. HMD Global бунинг учун уни Qualcomm Snapdragon 480 5G процессори базасида тайёрлаган.\nNokia брендининг Android’сиз флагманлари: 6000 мАс батарея ва 200 МПлик камера!\nNokia X60 ҳамда Nokia X60 Pro моделлари бешинчи авлод уяли алоқа тармоғини қўллаб-қувватлайди. Четлари қайрилма дисплейлари эса уларга замонавий кўркамлик бахш этади.\nМинималистлар учун энг ҳамёнбоп смартфон – Nokia C01 Plus чиқди! (+видео)\nЯнги 4G-смартфон кундалик вазифалар, ишлар ва кўнгилочар ўйинларни ўйнашда қўл келади. Nokia C01 Plus’нинг экрани ўлчами 5,45 дюйм бўлиб, HD+ сифатни қўллаб-қувватлайди.\nNokia бу йилги энг арзон смартфонларини тақдим этди: иккаласиям Android 11 тизимли! (+видео)\nNokia C10 ва Nokia C20 бир хилда 3000 мАс аккумулятор, Wi-Fi (802.11 11 b/g/n), Bluetooth 4.2, GPS ҳамда ГЛОНАСС интерфейслари, micro-USB порти, 3,5 мм.лик аудиотирқиш ва FM-радио билан жиҳозланган.\nNokia иккита смартфонининг тақдимот кунини айтди\nБу иккаласидан ташқари, бренднинг Nokia G10 русумли илк ўйинбоп смартфони ҳам тайёр, аммо унинг кенг оммага қачон кўрсатилиши ҳозирча аниқ эмас.\nNokia G10 – афсонавий бренднинг биринчи ўйинбоп смартфони!\nЯнги қурилма аллақачон бир неча ташкилотда, шу жумладан Евроосиё иқтисодий комиссиясида (Eurasian Economic Commission, EEC), Таиландда ҳамда TÜV Rheinlan’да сертификациядан ўтган.\nҚуввати 27 кунга етувчи Nokia 6300 4G сотувга чиқди: WhatsApp, Facebook, YouTube ва Google Assistant ўзида бор!\nТелефон 2,4 дюймлик дисплей ва Snapdragon 210 чипига эга. Унинг тезкор хотираси 512 мегабайтлик, доимийси эса 4 гигабайтлик ҳажмда; шунингдек, яна 32 гигабайтгача сиғимли microSD-карта жойлаш мумкин.\nТугмачали телефонлар бозори: Nokia иккинчи ўринда, унда етакчи ким?\n2020 йилнинг учинчи чорагида смартфонлар бозорида лидерлик қилаётган Samsung компанияси тугмачали телефонлар бўйича учинчи ўринда кетмоқда.\nNokia иккита афсонавий телефонини 4G-версияда тақдим этди (+видеолар)\nУлар WhatsApp ҳамда Facebook орқали мулоқот қилишга, YouTube’да видео кўришга ҳам ярайди. Булардан ташқари, ҳар иккала қурилмага ҳам Google Хариталари ҳамда овозли Google Assistant ёрдамчиси қўшилган.\nМашҳур Nokia N95 ҳозирга вақтда яратилса қанақа кўринишда бўларди? (Видео)\nМодель тасвирланган роликни Юхо Сарвикас — HMD Global’нинг маҳсулотлар бўйича директори Twitter’даги саҳифасида бўлишган. Бу эса N95’нинг давомчиси сохта эмаслигини билдиради.\nNokia қуввати 2 кунга етувчи арзон смартфон намойиш қилди\nNokia 2 V Tella корпусида Google Assistant овозли ёрдамчисини чақириш учун махсус тугмача мавжуд. Компания уни тоза Android 10 операцион тизими билан тақдим этган.\nNokia бирданига иккита арзон 4G-телефон тақдим қилди\nҲар иккала гаджетнинг корпуси поликарбонатдан ишланган, улар 4G ҳамда VoLTE технологиясига, FM-радио ва microSD форматли хотира картаси учун слотга эга.\nNokia смартфонларининг Android 11’га янгиланиш йўл харитаси чиқди!\nNokia Mobile эълон қилиб, кейин негадир ўчириб ташлаган твитга кўра, HMD Global компанияси ўзининг 14 хил смартфонига Android 11 прошивкасини кейинги йилнинг ярмигача тарқатиб тугатади.\nAndroid One дастури доирасидаги бу смартфонларнинг бири Android 11, иккинчиси ҳатто Android 12 талқинигача янгиланиши кафолатланган. HMD Global уларни уч йилгача хавфсизлик патчлари билан таъминлайди.\nNokia учта моделда тугмачали 4G-телефон чиқаряпти: сунъий онгли, YouTube, WhatsApp ва Facebook’ли!\nБиринчиси – энг арзон 4G-телефон; учинчиси YouTube, WhatsApp ва Facebook сингари иловаларни қўллашидан ташқари, Google Assistant овозли ёрдамчисини чақириш учун ён қиррасида махсус тугмачага ҳам эга.\n95 долларлик Nokia C3 чиқди: Android 10 тизимли смартфон нақ 400 ГБ хотирани қўллаб-қувватлайди!\nЁн қиррасидаги Xpress тугмачасини битта босганда Google Assistant овозли ёрдамчиси ишга тушади, иккита ёки узоқроқ вақт босиш амалларига эса бошқа функцияларни тайинлаб қўйиш мумкин.\nNokia экрани 7 дюймлик арзон смартфон тайёрлади\nHMD Global компанияси Nokia бренди остида навбатдаги смартфонни ишлаб чиқди. TENAA сайтидаги сертификация туфайли бу модел ҳақдаги маълумотлар ва сурати маълум бўлди.\nNokia C5 Endi ҳамда Nokia С2 арзон смартфонлари Android 10 тизимига эга. Қизиғи – буларнинг иккинчиси иккита модификацияда тақдим этилган бўлиб, нархлари ўзаро жиддий фарқланади.\nNokia қуввати бир неча ҳафтага етувчи иккита арзон телефон чиқарди\nТелефонлар иккита SIM-карта билан, GSM 900/1800 уяли алоқа тармоқларида ишлайди. Уларнинг асосий ўзига хослиги сифатида аккумуляторининг қуввати бир нечта ҳафтага етиши таъкидлаб кўрсатилмоқда.


Бу ҳақда 26 январь куни Доғистон муфтийси шайх Aҳмад Афанди Ўзбекистон Республикасининг Ростов-Дондаги Бош консули Рустам Қўрғонбоев билан учрашувда айтиб ўтди.\nМуфтият матбуот хизмати хабарига кўра, йиғилишда Доғистон Республикаси Миллий сиёсат ва диний ишлар вазири вазифасини вақтинчалик бажарувчи Энрик Муслимов ҳам иштирок этди.\nСуҳбат чоғида Р. Қўрғонбоев Доғистонга ташрифидан мақсад, аввало, зиёрат туризми соҳасидаги ҳамкорликни мустаҳкамлашдан иборат эканини таъкидлади.\nБош консул Доғистон томонига февраль ойи охирида Ўзбекистон зиёрат ва туристик салоҳиятини тақдим этиш учун республикада майдонча ташкил қилиш имкониятини кўриб чиқишни таклиф қилди. Шайх Аҳмад Афанди, ўз навбатида, зиёрат туризмини ривожлантириш зарурлиги ғоясини қўллаб-қувватлади.\nАгар унинг ташаббусига қизиқиш билдирилса, Доғистон ва Чеченистон мусулмонлари учун ёз бошида Махачқалъа – Тошкент йўналиши бўйича чартер рейсларини йўлга қўйиш режалаштирилган.\nДоғистон муфтийси зиёрат туризмини ривожлантириш зарурлиги ҳақидаги ғояни қўллаб-қувватлади ва тез орада давлатларимизда коронавирус туфайли ўз-ўзини изоляция қилиш режимининг заифлашуви юз беришига умид билдирди.\n"Бугунги кунда Доғистонда сўфийлик кенг тарқалган. Бу таълимот Ўзбекистондан келади. Сизларда бундай ғоя пайдо бўлгани учун Аллоҳга раҳматлар айтамиз. Ҳар томонлама қўллаб - қувватлаймиз", - дея таъкидлади Доғистон муфтийси.\nМиллий сиёсат бўйича вазир вазифасини бажарувчи Энрик Муслимов Россия ва Ўзбекистон халқаро даражада жуда яхши алоқаларга эга эканини эслатди.\nШунингдек, Ўзбекистон консули бошқа амалдорлар ҳамроҳлигида Исо Пайғамбар номидаги Маънавият маркази ва Махачқалъа Марказий Жума масжидига ташриф буюргани қайд этилган.\nДругие материалы в этой категории: « Дубайда тўйга энг кўпи билан 10 киши таклиф қилинишига рухсат берилди\tМалайзия Ислом цивилизацияси институти ҳамкорликдан манфаатдор »


Бош саҳифа Бўлимлар Параклиник бўлимлар Марказий лаборатория\nТошкент тиббиёт академияси 3-клиникаси Марказий клиник-биохимия лабораториясининг бугунги фаолияти ҳақида\nТаъкидлаш жоизки, республика тиббиёт тизимида амалга оширилаётган ислоҳотлар жараёни заминида инсон саломатлиги ётар экан, бу борада кўплаб тиббиёт муассасаларида самарали ишлар амалга оширилиб, аҳолига сифатли тиббий хизмат кўрсатиш даражаси ошиб бормоқда. Жумладан, тиббиётнинг энг муҳим йўналишларидан бири бўлган лаборатория хизмати бўйича ҳам муайян фаолиятлар ўз самарасини бериб, беморлар учун барча шароит ва имкониятлар яратилмоқда. Шундай экан, инсон саломатлигининг асосий босқичи асосан лаборатория таҳлилларидан сўнггина аниқланиб, керакли ташҳис қўйилиб, даво муолажалари бошлаб юборилади. Демак, мазкур босқичга етгунча бемордаги тўғри таҳлилни аниқлаш замонавий технология ва тажрибали врач-лаборант, фельдшер-лаборант¬лар томонидан амалга оширилади. Бунинг учун янги технологияларда фаолият юритадиган мутахассис касбий маҳоратга эга бўлиши ва санитария-гигиена қоидаларига риоя қилиши зарур. Айни кунда республика тиббиёт муассасаларидаги лаборатория хизматларининг сифатли даражада ҳамда тезкор равишда олиб борилаётганлиги кўпроқ янги технологияларнинг мавжудлиги ҳамда малака ошириб келаётган кадрлар салоҳиятига келиб тақалмоқда. Бу борада Тошкент тиббиёт академияси 3-клиникаси Марказий клиник-биохимия лабораториясида ҳам беморларга сифатли тиббий хизмат кўрсатиб келинмоқда.\nҲаммамизга маълумки, кейинги пайтларда давлатимиз томонидан республика тиббиёт тизимига катта эътибор қаратилиб, аҳоли саломатлиги учун барча шароит ва имкониятлар яратилмоқда. Шу жумладан, Марказий клиника-биохимия лаборатория бўлимимиз ҳам замон талаблари даражасида фаолият юритиб, беморларга сифатли тиббий хизмат кўрсатиб келмоқда. Бўлим асосан давлатимизнинг Ўзбекистон Республикаси соғлиқни сақлаш тизимини ислоҳ қилиш тўғрисидаги қарор ва фармонлари ҳамда Соғлиқни сақлаш вазирлигининг буйруқлари, Тошкент тиббиёт академияси, шунингдек, клиниканинг иш режалари асосида фаолият олиб боради. Айтиш жоизки, тиббиётнинг ҳар бир йўналиши ўзига хос хусусиятга эга бўлиб, бу ўринда лаборатория хизмати ҳар бир мутахассисдан катта масъулият ва ҳушёрлик талаб этади. Ҳақиқатан ҳам, қачонки бемордаги таҳлилий натижа лаборатория текширувидан тўғри ўтказилсагина, унга мутахассис томонидан ташҳис қўйилиб, даво муолажалари бошлаб юборилади.\nАвваллари лабораторияларда янги технологиялар бўлмаганлиги сабабли, текширувлар бир ёки икки кўринишда олиб борилса, таҳлил натижалари эса тезда чиқариб берилмас эди. Эндиликда эса замонавий лаборатория ускуналари асосида бир қанча текширувлар тезкор равишда олиб борилаётганлиги беморларга катта қулайликлар яратмоқда.\nБўлимдаги замонавий текширув асбоб-ускуналари\nЎзбекистон Республикаси Вазирлар Маҳкамасининг "Тиббий таълим муассасалари ва клиникани техник жиҳозлаш тўғрисида"ги қарорига биноан жорий йилда Ўзбекистон Республикаси соғлиқни сақлаш тизимини ривожлантириш бўйича Тошкент тиббиёт академияси ректори, академик Ш.И.Каримов, клиника бош шифокори Ж.А.Ризаев бошчилигида марказий клиник-биохимия лаборатория бўлимига давр талабига жавоб берадиган замонавий лаборатория ускуналари келтирилди. Шу жумладан, тўла автоматлашган 63 кўрсаткичга эга бўлган биохимия анализатори (SINNOWA BC-300), автоматлаштирилган 19 кўрсаткичли гематологик анализатор (В-3000), ПЦР-лаборатория (SLAN Reat-Time PCR Defection system) каби лаборатор аппарат.\nМарказий клиник-биокимёвий лаборатория, 1-қават.\nМўлжал: Хирургик стоматология


ЎзА - Термизда барпо этилган “Амударё” спорт-соғломлаштириш масканининг навбатдаги босқичи фойдаланишга топширилди\nТермизда барпо этилган “Амударё” спорт-соғломлаштириш масканининг навбатдаги босқичи фойдаланишга топширилди\n18.09.2017 15:44 Чоп этиш версияси\nШу муносабат билан ташкил этилган тадбирда давлат ва жамоат ташкилотлари вакиллари, меҳнат фахрийлари, ўқувчи ва талабалар, ота-оналар, оммавий ахборот воситалари ходимлари иштирок этди.\nСурхондарё вилояти ҳокими Э.Турдимов ва бошқалар мамлакатимизда ёш авлодни ҳар томонлама баркамол этиб тарбиялаш, истеъдод ва салоҳиятини намойиш этиши учун замонавий шароитлар яратиш давлатимиз сиёсатининг устувор йўналишларидан эканини алоҳида таъкидлади.\nПрезидентимиз ташаббуси билан қабул қилинган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда "Халқ билан мулоқот ва инсон манфаатлари йили” Давлат дастурида ҳам ушбу улуғвор ишга алоҳида эътибор қаратилган.\nТермиз туманидаги “Термиз марвариди санаторийси” масъулияти чекланган жамияти тубдан реконструкция қилиниб, одамларнинг физиотерапевтик ва маъданли сувлар билан саломатлигини тиклаши учун барча қулайлик яратилди. Олтинсой туманидаги Хўжаипок олтингугурт суви негизида янги санаторий қуриш ишлари бошланди. Жорий йилда Сурхондарё дарёси соҳилида фойдаланишга топширилган 6 гектарлик “Амударё” спорт-соғломлаштириш масканининг 200 ўринга мўлжалланган биринчи босқичини бунёд этиш учун 35 миллиард сўмга яқин маблағ сарфланди. Бу ерда бунёд этилган замонавий спорт майдончалари, ахборот-ресурс маркази, тиббиёт мажмуаси, ёзги амфитеатр, рангли фавворалар болаларни соғломлаштириш, жисмонан чиниқтириш, интеллектуал салоҳиятини юксалтириш, билимини мустаҳкамлашга хизмат қилмоқда. Бу йилги мавсумда мингга яқин ўғил-қиз ушбу сўлим гўшада ёзги таътил кунларини мазмунли ўтказди.\nЯнги масканнинг 17 гектар майдондаги иккинчи босқичида 30 миллиард сўм маблағ эвазига болалар ва катталар учун спорт-соғломлаштириш мажмуаси, ёпиқ ва очиқ сузиш ҳавзалари, футбол, волейбол майдонлари, турли хизмат кўрсатиш шохобчалари қад ростлади. Бахшилар мактаби барпо этилди. Навқирон авлоднинг миллий санъатимиз ва ҳунармандлик намуналарини пухта ўрганиши, китоб мутолаа қилиши, ўзлари қизиққан йўналишда салоҳиятини кенг намоён этиши учун барча шароит яратилди.\n– Ташландиқ, қамишзор майдоннинг қисқа вақтда шундай обод ва кўркам ҳудудга айланиши мумкинлиги хаёлимизга ҳам келмаган, – дейди меҳнат фахрийси С.Юсупова. – Энди бу ер нафақат фарзандларимиз, балки биз, кексалар учун ҳам мириқиб суҳбат қурадиган, спорт билан машғул бўладиган, қисқача айтганда, ҳордиқ чиқарадиган сўлим масканга айланди. Қаранг, кўм-кўк товланиб турган сув ҳавзасининг узунлиги 800, эни 50 метр. Сув ҳавзаси бўйида иссиқда тобланиш учун қумли майдончалар ҳам ташкил этилган. Бу саломатлик учун ғоят фойдали. Мана бу майдонда тўп сураётган болаларнинг шодон кулгисидан, ям-яшил майдонлару, манзарали дарахтлар, турфа гулзорлар, хизмат кўрсатиш нуқталарининг орасталигидан ҳам кўнглингиз яйрайди. Ўзингизни худди хориждаги бирор дам олиш масканига бориб қолгандек ҳис этасиз. Юртимизда одамлар манфаати йўлида амалга оширилаётган бундай ўзгариш ва янгиланишлар бардавом бўлсин.\nЗамонавий соғломлаштириш маскани атрофида бунёдкорлик ва кўкаламзорлаштириш-ободонлаштириш ишлари давом этмоқда.


Ўзбекистон ўз ҳудудига бошқа давлатлардан бир нечта типдаги вагонлар киришини чеклайди | Uzbekistan Today\nБош саҳифа / Бизнес ва инновация / Ўзбекистон ўз ҳудудига бошқа давлатлардан бир неч...\nЎзбекистон ўз ҳудудига бошқа давлатлардан бир нечта типдаги вагонлар киришини чеклайди\nМамлакат барча темир йўл маъмуриятларидан қопланма вагонлар, музхона вагонлар ва термос вагонларнинг қатнашини тақиқлади.\nАгар ушбу вагонлар мамлакатнинг ўзига тегишли бўлса, у ҳолда рухсат этилади. Илгарироқ ҳам Қозоғистон умумий тақиқ киритганди. У мамлакатга ташқаридан дон киришини тақиқлашга оид эди.\n«Ўзбекистон темир йўллари» бугундан қопланган вагонлар, вагон-термослар ва вагон-музхоналарнинг шартнома асосида киришини тақиқлайди. Ўзбекистон темир йўллари маъмурияти вагонлари бундан мустасно. Тақиқ номаълум муддатга жорий этилади, яъни бекор қилингунига қадар. Ўтган йилда бу вақтда Ўзбекистонда бўш ва қопланган вагонлар, дон юкланган вагонларни қабул қилиш ва ўтказишга тақиқ қўйилганди.\nМамлакат темир йўл маъмуриятлари конвенцион тақиқ киритишга ҳақли, уларни киритиш сабаблари таҳлил қилинмайди. Баъзи мамлакатлар баҳсга туртки беришга сабаб бўлувчи тақиқлар жорий этади. Бу эса хорижий бозор иштирокчилари гумонланишига сабаб бўлади.\nЯнвардан МДҲ давлатларига аллақачон қуйидагича тақиқ киритилди: 5 январдан 15 январгача Қозоғистон дон юкланган вагонларни (ўзиникидан ташқари) қабул қилиш ва ўтказишга ҳамма темир йўл маъмуриятлари учун тақиқ амалда бўлди.


Кулолчилик сирларини ўрганиш учун Риштонга келган франциялик қиз — видео\nФранциянинг Анси шаҳридан келган Эмма Фрола Фарғона вилоятининг Риштон туманидаги Халқаро кулолчилик марказида қадимий ҳунар сирларини ўрганмоқда.\nЭмма университетда амалий санъат йўналишида таҳсил олади. У амалиётини айнан Ўзбекистонда ўташга қарор қилган. Унинг сўзларига кўра, Риштонда сақланиб қолган кулолчилик мактаби бу қарорга келишига сабаб бўлган.\nУ айни кунларда уста кулол Бахтиёр Назировнинг уй-меҳмонхонасида яшаб, кулолчилик сирларини ўрганмоқда.\n«Менга ўзбекистонлик кулоллар ва уларнинг анъаналари тўғрисида хабар беришди. Мен эса бундан кейин айнан шу турдаги, яъни Францияда топилмайдиган керамика турини танладим ва бу ерга 4 кун ичида етиб келдим. Ҳозир мен уста кулолнинг уйида яшаяпман. Турган жойим жуда қулай ва каттагина», — дейди Эмма.\nУста Бахтиёр Назировнинг сўзларига кўра, Эмма кўпроқ ўзбек тилини ҳам ўрганишга қизиқмоқда ва имкони борича ўзбекча суҳбатлашишга ҳаракат қилмоқда.\nЭмманинг айтишича, тарихий ҳамда замонавий кулолчилик йўланишларини ўрганиш мақсадида амалиёт учун давлатлар танланган. У бир ой Риштонда ва яна бир ой Бухоронинг Ғиждувон туманида кулолчилик сирларини ўрганади.\nЭслатиб ўтамиз, президент 4-5 феврал кунлари Фарғонага ташрифи давомида ушбу халқаро кулолчилик марказига ташриф буюрган эди.


Қашқадарёда фуқаро унинг дўконини бузмоқчи бўлган ҳоким ўринбосарини ёқиб юборди - 23.07.2019, Sputnik Ўзбекистон\nҚашқадарёлик тадбиркор амалдорнинг юзига елим идишда бўлган бензинни сепиб, уни ёқиб юборган. Танасининг 35—40 фоизи куйган ҳоким ўринбосари шифохонага... 23.07.2019, Sputnik Ўзбекистон\n13:46 23.07.2019 (янгиланди: 14:00 23.07.2019)\nҚашқадарёлик тадбиркор амалдорнинг юзига елим идишда бўлган бензинни сепиб, уни ёқиб юборган. Танасининг 35—40 фоизи куйган ҳоким ўринбосари шифохонага ётқизилган.\nТОШКЕНТ, 23 июл – Sputnik. Қашқадарёда дўконларни буздираётган туман ҳокими ўринбосари ёқиб юборилди. Бу ҳақда “Халқ сўзи” нашри Бош прокуратура маълумотига асосланиб хабар қилди.\nХабарда ёзилишича, Яккабоғ тумани ҳокими ўринбосари Мансур Туймаев “Ҳисор Сарлочин” компаниясига тегишли савдо дўконларини бузиш ишларини ташкиллаштираётган вақтда мазкур жамиятда ишловчи фуқаро Б.И. ўзига тегишли савдо дўконини бузилишига фаол қаршилик кўрсатиб, Туймаевнинг юзига елим идишда бўлган бензинни сепиб, уни ёқиб юборган.\nҚайд этилишича, ҳодиса оқибатда туман ҳокими ўринбосари танасининг 35—40 фоизи куйиб, шифохонага ётқизилган.\n“Фуқаро Б.И.га нисбатан эса туман прокуратураси томонидан Жиноят кодексининг 25, 97-моддаси 1-қисми (қасддан одам ўлдиришга суиқасд қилиш) билан жиноят иши қўзғатилган ва у ушланган”, - дейилади хабарда.


Ўзбекистонлик "Тайванчик" Форбс жиноятчилар рўйхатида бешинчи ўринда - BBC News O'zbek\nImage caption Олимжон Тўхтаохунов Интерпол веб саҳифасида фирибгарлик айби билан қайд қилинган\nЖаҳон бўйлаб қидирувда бўлган хавфли жиноятчиларнинг аниқ рўйхати йўқ. АҚШ Федерал Қидирув Бюроси рўйхатида бин Лодин "ўлдирилган" дея тамғаланиши ортидан, рўйхат асосан АҚШ ичида жиноят содир қилган кимсалардан ташкил топган.\nФорбсга кўра, йирик "россиялик жиноятчи" Олимжон Тўхтаохунов Вашингтон томонидан "Халқаро ва Овроосиё уюшган жиноятчилигида йирик шахс" дея тасвирланади.\nАҚШ уни "гиёҳванд моддалар тарқатиш, ноқонуний қурол савдоси ва ўғирланган машиналар савдоси"да айблайди.\nФорбс рўйхатида биринчи ўринни мексикалик наркобарон Хоакин "Эл Чапо" Гусман эгаллаган.


Коронавирусга қарши вакцина синовининг дастлабки натижалари эълон қилинди.Умид бор. » Sangzor.uz - Жиззах янгиликлар портали\nSangzor.uz - биз сизга яқинмиз! » Тиббиёт » Коронавирусга қарши вакцина синовининг дастлабки натижалари эълон қилинди.Умид бор.\n«Бизда SARS атипик пневмонияси ва MERS безгаки билан ишлаш тажрибаси бор. Уларнинг иккаласи ҳам SARS-CoV-2 қариндоши ҳисобланади. Уларни ўрганиш жараёнида вирус қобиғидаги S-оқсиллардан бири иммунитет ҳосил қилиш учун муҳимлигини аниқладик. Айтиш жоизки, янги вирусга қарши қандай курашишни олдиндан билардик», – деди тадқиқот муаллифларидан бири, Питтсбург университети (АҚШ) доценти Андреа Гамботто.\nСўнгги ойда дунёнинг кўплаб мамлакатларидаги олимлар янги турдаги коронавирусга қарши вакциналар синови бошланганини эълон қилишди. Уларнинг бир қисми ҳайвонларда тажриба ўтказаётган бўлса, бошқа қисми кўнгиллиларда синаб кўрмоқда. Бу препаратларнинг кўпчлиги инсон ҳужайраларини SARS-CoV-2 оқсилларини кўплаб миқдорда синтез қилишга мажбурлайдиган вируснинг РНК фрагментларига асосланган.


Усмон Азим: Дунё Рауф Парфини удда қилолмади… (“Ўтганлар ёди” туркумидан) | ДУНЁ ЎЗБЕКЛАРИ | Mobile Version\n07/07/2015 Ismat Khushev Адабиёт\n★ Ўқинг — бағоят таъсирли!\nЯхши кўрган синфдошимнинг ортидан\n“Кўзларимни юмай, ва лекин\nЁшдай оқиб кетма, севгилим”,\nАрмиядан қайтганимда, йигирма тўртга кирган бўлсам-да, адабий давралар мендан жуда йироқда эди. Кўпгина ёзувчи-шоирларни олисдан танисам ҳам, улар менга эътибор беришмас, кўча-кўйда дуч келиб қолганимизда, меҳру-эътиқод билан берган саломимга виқор билан алиқ олиб, ёнимдан бепарво ўтиб кетишар эди.\n- О, “Мен сени ҳеч кимга бермайман!” – У Тошкентда чоп этилган ягона шеъримдан бир сатр ўқиди. – Ҳалима… Худойбердиева айтган… Сиз унинг курсдошисиз!..\nКейин билсам, Рауф ака ҳаммани мақтар экан. Мен ҳам дарҳол унинг шеърларини ёддан айта бошладим. Унга ва шеърларига ҳурматимни бирпасда изҳор этдим.\nУсиз дунё тўлиқ эмасдай. Худойим!..\n— Шуни “ханжар” деса бўлмайдими? — деди у менга қаттиқ тегмасликка уриниб, табассум қилар экан. — “Пичоқ” шеърга тушмайди…\n“Қаердасиз?” деган жуда нодон саволга табассум билан “Шу… шу… Халқ эшигида…” деб жавоб берарди. Ҳамма куларди. Аммо бундан даҳшатли реалистик маъно борлигини камдан-кам одам тушунарди. Демак, “Ишламаяпман… Пулим йўқ… Уйга сиғмаяпман…Бировларга эргашиб юрибман…\nБечора Рауф ака! Билмадим, у қандай яшашни орзу қилган экан?\n— Қўйинглар! — дерди хуноб Рауф ака, у-бу нарса қўйилган стол атрофида “мажлис” бошланганидан асабийлашиб.\n— Нега қўяр эканмиз? — дердик биз, назаримиздаги ҳақиқатнинг бир қаричини бировга бериш хиёнатга тенг эканига қаттиқ ишониб. — У одамни биласиз-ку!..\n— Мен ёшлигимда, хусусан, талабалигимда ғирт “коммунист” бўлганман. “Сталин давридан бошлаб булар Лениннинг тўғри йўлини бузиб келаяпти”, деб ўйлардим ўша пайтдаги раҳбарлар ҳақида.\nУнинг ҳеч нарсаси йўқ эди: мартабага, мансабга, пулга, уй-жойга ва яна ҳамма учун муҳим бўлган алламбалоларга қайрилиб ҳам қарамаган.\n— Қалайсиз? — деб сўраб қолардик, баъзан Рауф акага қўнғироқ қилиб.\nРауф ака: — Ётқизилган ҳолда сақланаяпман, — деб жавоб берарди.\nРауф ака шеърларини ён дафтарига чиройли қилиб кўчириб юрар, жойига келганда, янги шеърларини шу дафтарга қараб ўқирди. Биров бундан чин самимият билан ҳаяжонланса, дарҳол шу шеърни унга бағишлар – “Фалончига” дея ёзиб ҳам қўярди.\nАммо шоирнинг китобларида бағишловлардан жуда ками қолган. Назаримда, шеър бағишланган одамлар тўплам чиққунча, ўша самимиятни унутган бўлсалар керак. Чунки яхши шеър эшитаётганда ёхуд ўқиётганда пайдо бўладиган самимий туйғулар одамни бир лаҳзага юксалтиради. Бироқ ҳамиша бу юксакликда яшаш жуда камдан-кам одамга насиб этади. Баъзилар бир думалаб, юксакликдан пастга тушиб кетади. Айримлар бориб-бориб шеър ҳазар қиладиган кимсаларга айланади. Шеърга арзимай қоладилар.\nРауф ака қачонлардир шеърдан энтиккан одамлардаги мудҳиш бу ўзгаришни кўрган. Бағишловлардан шеърнинг қийналаётганини ҳам аллақандай онгорти ҳушёрлиги билан англаган. Оқибатда, уларнинг исм-шарифини шартта ўчирганда, шеърни қийноқдан озод этган. У ҳатто шеърнинг эркин нафас олганини ҳам ҳис қилгандир…\nРауф Парфининг ҳаёти муаммолардан иборат эди. Бировлар назарида, муаммоларга кўмилиб қолган Рауф Парфини бошпанали қилиш масаласи катта идорада қўзғолганда ўша жойда ишлаётган Мурод Муҳаммад Дўст:\nУнинг ҳатто паспорти ҳам йўқ, бу ҳужжатни олиш учун аллақандай майда-чуйда идораларга бориш, югуриб-елиш — шоир учун ўлимдан баттар азоб иш эди. Идораларда ҳам ишлай олмас, тартиб-интизом деганнинг уйини ҳадеб куйдиравергандан кейин, ҳар қандай хайрихоҳ раҳбар ҳам у билан хайрлашишга мажбур бўларди.\nРауф аканинг ўзи ҳам англаб-англамаган фожиаси мана шунда эди. Шоирнинг ёнида пайдо бўлган, уни яхши кўрган аёллар, албатта, парвоздан эртами-кечми чарчаб, ерга қўнишни, озгина ҳордиқ олишни, бирор-бир ошёнда ҳамма қатори яшашни истаб қоларди.\nРауф аканинг вафотидан бир йилча аввал нашриётлар уйи – “Навоий, 30” нинг кўча зиналаридан кўтарилаётсам, танишлардан бири эшикдан шошилиб чиқиб қолди. Бунча ошиқиб қаёққа кетаётганини суриштирган бўлдим.\nРауф Парфи аллақандай кафечада “соат фалончадан соат фалончагача” улфатлари билан ўтиришини эшитгандим, аммо бу манзилнинг шу атрофдалигини билмаган эканман. Шоирни кўрмаганимга ҳам анча бўлгани боис ишимни йиғиштириб, ҳалиги танишга эргашдим.\n— “Раҳбар” йўқ, — деди Рауф ака худди жиддий ишхонада ўтирган масъул ходимдай вазмин қиёфада. — Бир “раҳбар” келган эди. Бўшашга ариза ҳам ёзмасдан дарҳол кетиб қолди. Иш тўхтаб турибди…\n— У киши костюмининг чўнтагидан битта юзталик олиб, Рауф акага узатди.\nРауф ака йўлини топди. — Биз йигирма сўмини сарфлаймиз, — деди у чин виждон билан. – Қолганини ўзингизга қайтарамиз…\n— Оббо! — деди Рауф ака бундай сахийликдан ҳамон ўзига келмай. — Кўп-ку…\n“Куз” китобим чоп этилаётганда ёзувчи-шоирлар ўзаро “цензура” деб юритадиган ташкилотнинг қаҳрига учради. Аммо буни эшитганим йўқ: феълимнинг чарслигини билган нашриётдагилар мени авайлагилари келганми, бошқа режалари бўлганми, ҳар ҳолда, муаллифга билдиришни лозим топмаган.\n— Вой, китобингиздан хабар олмайсизми? — деди у. — Шеърларингизни бош муҳаррир ўзича таҳрир қилиб ётибди.\nБу ҳолнинг оқибати ўзимга аён: кўзимга ҳеч нарса кўринмайди. Кейин, қаердалигидан қатъи назар, айтадиганимни айтиб, дейдиганимни дейман. На бировнинг юзини хотир қиламан, на бировнинг кўзини. Айбдор деб ўйлаганим кас эшитолмай юрган ўзи ҳақидаги ҳамма ҳақиқатни бир зумда билиб олиши ҳеч гап эмас.\nЭртасига ҳам ғазаб отидан тушмай, нашриётга жўнадим. Нашриёт ва цензура бир бинода жойлашган. Муҳаррирлардан гапнинг нимадалигини аниқ биламан-у, “эрккесар”ларнинг олдига тушаман!\n— Цензурага борманг! – деди у ниятимни эшитгач, жонкуярлик билан. — Борманг… Яхшиси, улар чизган шеърларни олиб ташланг… Шундоғам қолгани китоб бўлаверади… Уларни кейин… цензура вафот этганидан кейин бошқа китобларда чоп эттирасиз…\n– Мен ўзбек халқининг отасиман! – деди у ўзи тузган “Пабло Неруда” шеърият клубига қўл остидаги ходимларини йиғиб.\nОрқа қаторда ўтирган Рауф Парфи тўнғиллади: — Ўзбекистоннинг падарига лаънат!..\nАммо уни қаердан топамиз? Аниғини биладиган одам йўқ, “ишхона”ларига ҳам илгаригидай тартиб-интизомда келмаётганини айтишади.\n— Агар борсам, мени жуда зўр кутиб оласизлар-а! – деди аянчнинг шуъласи урган табассум билан Рауф ака. У аллақандай ҳаяжонда – юраги пўртанада қолган эгасиз қайиқдай қалқинаётганини сездим. Кулиб туриб, кўз ёшсиз йиғлашни бунча чиройли, бунча ҳасратли бажармаса бу одам!\nМенинг ҳам томоғимга ўкрик тиқилган – фақат “подшоҳлардан баланд кутиб олиш”имизни айтганим айтган. У ўзини тутиб туриши энди маҳоллигини сезди. Албатта боришга ваъда берди-да, бармоғи билан кўз ёшини билдирмайгина артгач, тезгина хайрлашди-ю, бурилиб жўнади.\nНавоий кўчасидан Рауф Парфи эмас, аллақандай йиғи боши оққан тарафга кетаётгандай…\nЛекин бу даҳо афандилар ҳаётлигида дунё ғоят чиройли эди.юю\nАъзам Ўктам, деса, юрагим оғрир, Кўнгил қумсайверар Шавкат Раҳмонни!\nМуаззам Холматова: Дадажонимнинг охирги ше’лари, бизнинг армонларимиз…\n07/08/2015 at 2:51 AM\nР. Парфи ажойиб ғаройиб, нозик сирли шоир эдилар. Бу донишманд ижодкор инсон билан кўп маротаба бир даврада камина ҳам бўлгани ҳолда, бирон марта озгина жаҳли чиққанини эслай олмайман. Сўзни Рауф ака оҳиста секин, шу билан бирга жуда маъноли гапирарди, у киши билан қанча суҳбатлашган одам яна суҳбатлашгиси келарди. Бундай ўта виждонли, ватан ва миллатдан ўзга ҳеч вақоси йўқ буюк шоирлар камдан кам дунёга келади. Усмон Азимга ҳам, Исмат Хушевга ҳам минг раҳмат.


Сизлар учун Аллоҳ бор, эй Ғута аҳли - | Hizb-Uzbekiston.info\nHome›МАТБУОТ БАЁНОТИ›Сизлар учун Аллоҳ бор, эй Ғута аҳли\nСизлар учун Аллоҳ бор, эй Ғута аҳли\nРоссия ҳаво кучлари томонидан 1150 марта, Сурия ҳаво кучлари томонидан 900 марта амалга оширилган икки мингдан ортиқ ҳаво ҳужуми жонлигу жонсиз нарсаларни нобуд қилди. Чунки шифохоналар, бозорлар ва нонвойхоналар вайрон бўлиб, бунинг натижасида қуролсиз тинч фуқаролардан 900 киши шаҳид бўлди, 2000 киши яраланди. Аср Фиръавни ёки Неронига бўйсунишни рад этган қўрқмас Ғута аҳолисини яксон қилиш учун Дамашқ қонхўри ва Россия жиноятчисининг ўз ваҳшийликларини давом эттиришида улар билан бутун дунё тил бириктирди. Бироқ, Башар Россия авиацияси аралашувига қонуний тус берувчи қўғирчоқдан бошқа нарса эмас. Россия авиацияси аралашуви Путиннинг Ислом ва мусулмонларга қарши яширин душманлигини тамсил этади.\n«Халқаро ҳамжамият» дея аталган Ғарб давлатларининг мутлақ сукут сақлаши ушбу агрессияда гўёки уларнинг ҳам иштироки борлигини кўрсатмоқда. Ушбу давлатлар олдин «асло қайта йўл қўймаймиз» (Never Again) шиорини кўтаришган эди. Ушбу шиор яҳудийлар оммавий қирғин қилингани даъво қилинган «Холокост»нинг яна такрорланишини олдини олиш учун кўтарилган. Бироқ, 1995 йили Сребреница-Боснияда бу шиорга амал қилинмади. Ўша йили БМТ тинчликпарвар кучлари Боснияни серб жиноятчиларига топшириб қўйди ва 11000 мусулмонни қирғин қилишлари учун уларга кўк чироқ ёқиб берди. Шунингдек, 1994 йили Руандада, 2016 йили марказий Африкада ва 2017 йили Мьянмада ҳам бу шиорга амал қилинмади.\nАмерика марказий қўмондонлиги штабидан генерал Жон Томаснинг Daily Beast газетасига берган интервьюси ажабланарли эмас. У ўз интервьюсида шундай деди: «Бизнинг муаммоимиз Ғутани ҳимоя қилиш эмас. АҚШ армияси марказий қўмондонлигининг Суриядаги бирдан-бир иши Давлат ташкилоти ва ундан бошқа террорчи ташкилотларни мағлуб қилишдир». Американинг содиқ малайи бўлган катта террорчи Башар Асадни бартараф қилиш АҚШ кучларининг Суриядаги миссияси доирасига кирмайди. БМТ бош котибининг сиёсий масалалар бўйича вакили Жеффри Фелтман Суриядаги гуманитар вазиятга доир ҳисоботни тинглаш учун халқаро Хавфсизлик Кенгаши 2018 йил 28 февралда ўтказган йиғинда жиноий саҳнани охирига етказиш учун шундай деди: «БМТ адолатни ва Суриядаги жиноятлардан жавобгарлар тақиб қилинишини талаб қилишда давом этади».\nАмерика ёқиб берган бу кўк чироқ Лавровнинг баёнотини изоҳлайди. У ўз баёнотида шундай деган эди: «Бу ерда – Шарқий Ғутада бўладими ёки Идлибдами ҳеч бир фарқсиз – шундай бир жамоалар борки, уларни ғарблик ҳамкорлари ва ҳомийлари мўътадил сифатида кўрсатади. Бу жамоалар Таҳрируш Шом билан ҳамкорлик қиладилар. Уларнинг орасида Аҳроруш Шом ва Жайшул Ислом жамоаси ҳам бор». У Сурия режими ва Москванинг ўз ҳужумларини уларга қаратишини билдириб ўтади. Ҳа, Лавров Ғутадаги «кулини кўкка совуриш» сиёсатига асосланган вайрон қилиш кампаниясини оқлаш учун Идлибда Таҳрируш Шом жамоасига қарши шафқатсиз урушга кирган Аҳроруш Шом ҳаракатини террорчи ташкилотлар рўйхатига киритилган ўша ташкилот билан ҳамкорлик қилишда айбламоқда. Шунинг учун, Жайшул Ислом ва Файлақур Раҳмон ҳаракатининг Таҳрируш Шом ҳайъати вакилларини Ғутадан чиқариб юбориш тўғрисидаги таклифига Россия ҳам, БМТ ҳам рози бўлмади. Чунки уларнинг чиқариб юборилиши террорчиларга қарши курашиш баҳонасини чиппакка чиқаради. Уларнинг чиқарилмаслиги эса, болалар ва аёллар бомбаланишини ҳамда шифохоналар, бозорлар, нонвойхоналар, дорихоналар ва тез ёрдам машиналари портлатилишини оқлайди. Буларнинг барчаси маданият ва инсон ҳуқуқи шиорини кўтарган «халқаро ҳамжамият» кўз ўнгида содир бўлмоқда.\nШунингдек булар, Ғарбдаги мустамлакачи ҳўжайинлари манфаатига хизмат кўрсатиш билан машғул бўлган мусулмонлар ҳукмдорлари ҳамда мусулмонларнинг бир неча минг миллиардлаган бойликларини сарфлаётган Ислом юртларидаги армиялар қўмондонлари кўз ўнгида амалга оширилмоқда. Агар бу қўмондон ва ҳукмдорлар мусулмонларни ҳамда уларнинг ор-номуси ва ҳаётини ҳимоя қилишда ўз бурчларини адо этмаса уларнинг борлигидан нима наф?!\nРасулуллоҳ ﷺ айтадилар: «Қайси бир мусулмон бошқа бир мусулмонни ҳуқуқи поймол қилинаётган ва обрўси тўкилаётган ўринда ёрдамсиз ташлаб қўйса, у Аллоҳнинг ёрдамига муҳтож бўлган жойда, Аллоҳ ҳам уни ёрдамсиз ташлаб қўяди. Бирор бир мусулмон бошқа бир мусулмонга ҳуқуқи поймол қилинаётган ва обрўси тўкилаётган жойда ёрдам берса, у Аллоҳнинг ёрдамига муҳтож бўлган жойда, Аллоҳ ҳам унга ёрдам беради». Эй Парвардигор биз мағлубмиз, бизга нусрат-ёрдам бер.\nСурия майдонидаги охирги воқеалар Париж ҳужумларининг уларга алоқаси борми? Москва: Суриядаги вазиятни изга солиш бизнинг манфаатимиздан бўлгани учун унга эътиборни қаратамиз Жинояткор Россия Ҳизб ут-Таҳрирнинг Ютубдаги видеоларига ҳужум қилмоқда Россия Сурияни қушхона ва тирик нишонлари бўлган тир деб ҳисоблайди


15.05.2014 Чоп этиш учун\nЎзбекистон Республикаси Олий Мажлиси Қонунчилик палатасининг Мудофаа ва хавфсизлик масалалари қўмитаси, Ички ишлар вазирлиги йўл ҳаракати хавфсизлиги бош бошқармаси ва халқ депутатлари вилоят кенгаши ҳамкорлигида ташкил этилган тадбирда Президентимиз раҳнамолигида мамлакатимизда инсон ҳуқуқлари, манфаатларини ҳар томонлама муҳофаза қилиш, йўл ҳаракати хавфсизлигини таъминлаш, транспорт воситалари техник ҳолати ва йўлларнинг аҳволини яхшилаш бўйича изчил чоралар амалга оширилаётгани таъкидланди.\nЎзбекистон Республикасининг 2013 йил 10 апрелда қабул қилинган янги таҳрирдаги “Йўл ҳаракати хавфсизлиги тўғрисида”ги қонуни бу борада муҳим дастуриламал бўлиб хизмат қилмоқда. Ўтган йили вилоятда халқаро аҳамиятга молик йўлларнинг 15 километри реконструкция, вилоят ва давлат аҳамиятидаги 5,3 километр йўл тўла таъмирланди. Умумфойдаланишдаги автомобиль йўлларини таъмирлаш ва сақлаш ишлари бўйича қарийб 39,4 миллиард сўмлик иш бажарилди. Бу транспорт ҳаракати хавфсизлигини таъминлашда яхши самара бермоқда.\nЙўл-транспорт ҳодисаларининг олдини олиш мақсадида аҳоли, пиёдалар ва автокорхоналар жамоалари, таълим муассасаларида тарғибот тадбирлари ўтказишга алоҳида эътибор қаратилаётир. Ҳайдовчиларнинг ҳаракат хавфсизлиги қоидаларига риоя қилиши устидан тизимли ва қатъий назорат кучайтирилди. 2013 йилда қоидабузарлардан 9 миллиард 272 миллион сўмдан зиёд жарима ундирилди.\nҚонун устуворлигини, профилактика ишларининг таъсирчанлигини таъминлаш, соҳага замонавий ахборот технологияларини жорий этиш борасида амалга оширилаётган ишлар ўз самарасини бераётир. Мутахассисларнинг таъкидлашича, кўрилаётган бундай чора-тадбирлар натижасида вилоятда 2013 йилда йўл-транспорт ҳодисалари, жумладан, инсон ҳаётига зомин бўлувчи ҳолатлар сезиларли даражада камайди.\nТадбирда йўл ҳаракати хавфсизлиги соҳасидаги қонунчилик ва унинг ижроси самарадорлигини, ҳайдовчи ва йўловчи маданиятини ошириш, транспорт қатновини янада оқилона ташкил этишга қаратилган таклифлар билдирилди.\nКўришлар сони: 15288


Орзулари кўксида кетган ўғлон: Тўйга тайёргарлик кўрмай туринглар, мен узоққа кетяпман, қайтмаслигим мумкин... - Darakchi\nМУТОЛАА 23.04.2020, 21:19\nКатта сержант Хайриддин Холбоев 2000 йили Сурхондарёнинг Сариосиё ва Узун туманларида халқаро террорчиларга қарши ҳарбий ҳаракатларда иштирок этиб, қаҳрамонларча ҳалок бўлган. Бу йил август ойида ушбу ҳарбий ҳаракатларга 20 йил бўлади. Демакки, Хайриддиннинг бу дунёни тарк этганига ҳам… У ўшанда 21 ёшда эди. Ўт-олов, ғайратли, орзулари бисёр, куёвлик сарполарини кийишга бир қадам қолган, тўйи бўлиш арафасида турган йигит…\nСўх туманидаги Лембург қишлоғида Шодибек ака Холбоевлар оиласининг ўз ўрни ва ҳурмати бор. Хайриддин шу хонадоннинг тўнғич фарзанди. Оила бошлиғи қурувчи уста. Қишлоқдаги ва ўша ён-атрофдаги кўплаб уйларнинг қад ростлашида Шодибек аканинг улуши катта. Шу боис, оила фарзандлари Хайриддин ва Шамсиддин ҳам устачиликка эрта меҳр қўйган, оталарига ёрдамчи бўлишган. Бироқ Хайриддин ҳарбий соҳа вакили бўлишни болалигидан орзу қилган, жисмонан бақувват бўлишга интилган. Спорт билан шуғулланган, ҳар тонг югуриш машқини бажарган. Иккинчи жаҳон урушида қатнашган бобоси Кетмас акадан уруш воқеаларини тинглашдан чармас, саволлари адоқсиз бўларди унинг. Шу сабаб, десантчилар ҳарбий қисмида муддатли ҳарбий хизматни ўтаган йигит, хизматини контракт бўйича махсус операция кучлари батальонида давом эттиришга муваффақ бўлган.\n– Хайриддин билан хизматда ҳам, ҳарбийлар шаҳарчасидаги тураржойда ҳам, Сариосиёдаги ҳарбий ҳаракатларда ҳам бирга бўлганмиз, – дейди сафдош дўсти, истеъфодаги сержант Ойбек Ҳамдамов. – У ҳақиқий махсус гуруҳ посбони эди. Мард, ортга чекинмас, ҳар қандай шароитга мослаша оладиган, қўрқмас йигит эди, у. Назарий машғулотларда аълочи, ёзуви жуда чиройли бўлиб, ҳуснихатига ҳар қандай одам тан берарди. «Қиз болаларга ўхшаб чиройли ёзасан», деб хазилашиб гоҳида унинг ғашига тегардим. Машғулотларда улгура олмасам, албатта менга ёрдам берарди. Амалий машғулотларда ҳам доим олдинги сафда бўлган. Биласиз Сўх тоғли ҳудуд, тоғда ўсган йигитнинг чапдаст ва эпчил бўлиши, шубҳасиз.\nИккимизнинг ҳам келажак орзуларимиздан бири оила қуриб, фарзандлар кўриш эди. У кўп ўтмай унаштирилди, тўйи бўлиши керак эди, бироқ… Халқаро террорчиларга қарши олиб борилган ҳарбий ҳаракатларда ёнма-ён турдик. Амалий машғулотларда шартли душман билан жанг қилган махсус гуруҳ посбонлари учун бу ҳақиқий синов майдони эди. Биз бу кунга ҳар томонлама тайёр эдик, лекин сафдошлардан айрилиш… Хайриддин ҳалок бўлганда ҳам бирга эдим. Мен оғир ярадор бўлдим, у эса…\nҲа, ҳаётдан эрта кетган дўстни эслаш осон эмас, айниқса у яқин сафдошинг бўлса. 2000 йилдаги ҳарбий ҳаракатларда иштирок этган махсус гуруҳ посбонларининг деярли барчаси ҳозир истеъфода. Аммо Хайриддиннинг қайси бир сафдоши билан суҳбатлашмай, у ҳақидаги ўзига хос фикрлар, илиқ хотираларга эга бўлдим. Оиласида бўлганимизда эса бизни ота-онаси, яқинлари билан бирга, маҳаллий хокимият вакиллари, қўни-қўшни ва қариндош-уруғлари қарши олди. Ҳар бирларининг қаҳрамон йигит ҳақида айтадиган дил сўзи, фикрлари бор. Бундай дамда энг оғири ота-она билан жигарбандини ёдга олиш.\n– Хайриддин катта ўғлимиз, ишонган тоғимиз эди. У ҳарбий хизматчи бўлишга қарор қилганида дадаси иккимиз рози бўлдик, – дея Гулсимбиби опа кўзларида ёш ила ўғлини хотирлайди. – Чунки у бир ишга аҳд қилдими, эришмагунча тинчимасди. Аскарлик бурчидан сўнг, хизматини давом эттирди. Бағримиздан узоқда бўлгани учун уйлантириб қўйишга қарор қилдик. Олдида иссиқ-совуғидан ҳабардор бўлиб турадиган яқини бўлса яхши, кўнглимиз хотиржам бўлади деб, ўйладик. Бағримизга охирги марта келганида 2000 йилнинг июль ойи эди. Август ёки сентябрда тўйини ўтказмоқчи эдик. Доим «тўйимга Хуршид Расуловни олиб келамиз», дерди. Ўн кун ёнимизда бўлди. Дўстларининг бири қўйиб, бири келиб турди. Таътили тугагач, хизматига отланди, хайрлашиб йўлга тушди. Ортидан термулиб турибман. Шунда, беш-ўн қадам юрди-ю орқасига қайтди…\nГулсимбиби опа мужгонларини артар экан, бир муддат жим қолди. Англашимча, кўз олдида беихтиёр ўша онлар гавдаланди. Ўшанда она-бола ўртасида қўйидагича суҳбат бўлиб ўтганди:\n– Тинчликми болам, бирор нарсанг ёдингдан кўтарилибдими?\n–Йўқ онажон, ҳаммаси жойида, фақат тўйга тайёргарлик кўрмай туринглар.\n– Мен бир жойга кетяпман, узоқ жойга. Қайтмаслигим мумкин.\n– Бу нима деганинг? Ундай дема болам, бўлажак келинимиз сени қачондан буён кутади, уни ноумид қилма.\n– Қайтсам, ўша қиз меники. Агар қайтмасам уни укамга олиб беринглар. Сиз айтгандек, ноумид бўлмасин…\n–Хайриддин кетганидан кейин ўйлаб ўйимга етолмадим, – дея хўрсинади Гулсимбиби опа. – Ўғлим нега ундай деди, бирор режаси бўлса менга айтгиси келмадими. Аммо боламни ўшанда охирги марта кўриб туришим, бағримга тобутда қайтишини асло хаёлимга келтирмагандим…\n... Бир сўз билан айтганда, йиллар, даврлар ўтар, авлодлар алмашар, лекин юрт тинчлиги, миллат эрки учун ёш умрини ёвга қалқон қилган жўмардлар номи барҳаётдир.\nБугун Хайриддин Холбоев таълим олган Фарғона вилояти, Сўх туманидаги 18-сонли умумтаълим мактабида унинг бюсти ўрнатилган. Мактаб ичида эса қаҳрамон йигитга бағишланган ихчамгина музей ташкил қилинган.


Тошкентда "Экстази"га пули етмаган бангилар "Лирика"га ружу қўйди (ВИДЕО)\n18 феврал 2018, Тошкент вақти: 04:16\nТошкентда рецептсиз сотиб олинган "Лирика" таблеткаси\nТошкентлик 22 яшар компьютер муҳандиси Шерзод Озодлик билан суҳбатда енгил кайф берадиган "аптека наркотикларига" ўрганиб қолганини сўзлаб берди. Шерзоднинг айтишича, у Тошкент аптекаларидан ва кўчадан бемалол сотиб олиш мумкин бўлган "Лирика" ёки "Трамадол" дорисини ичиб "кайф қилишга ўрганиб қолган". Озодликнинг Тошкентдаги мобил мухбири ҳеч қандай рецептсиз бу дорини сотиб олди. Мухбирга кўра тошкентлик ўспиринлар орасида, "Лирика" таблеткаси кейинги пайтда оммалашган. \nОзодлик "Лирика" га берилган бошқа бир тошкентлик йигит билан ҳам гаплашди. Меъморлик билан шуғулланадиган 27 яшар Баҳодирнинг ишонишича, қиммат наркотик¸ хусусан экстазига пули етмаган ўспиринлар "Лирикани" танламоқда:\n-"Лирика"нинг бир таблети 16 минг сўм¸ "экстази"ники эса 40 доллар. Шу фарқ боис кейинги пайтда лирикага қизиқиш кўпайди¸ - дейди енгил кайф берадиган дориларга боғланиб қолган Баҳодир.\nУнинг айтишича, "Лирика" ва "Трамадол"ни аптекадан рецептсиз ҳам олса бўлади:\n- Эски Россия меҳмонхонаси (Ҳозирги номи Grand Mir) олдидаги аптекага бориб муомаласини қилсангиз беради. "Лирика" бер деб тўғри айтилмайди. Дозасини айтиб¸ опа шундан беринг десангиз, секин берворишади. Поток йўлга қўйилган. Кечқурун эса кўчадаги махсус жойларда турган баригалар (олибсотар)дан сотиб олиш мумкин ¸ дейди Баҳодир\nОзодлик мухбири эски Grand Mir рўпарасида жойлашган аптекага телефон қилганида¸ у ерда ишлайдиган сотувчи "Лирика" ва "Трамадол"ни аптекадан рецептсиз олиш имконсизлигини айтди:\n- "Лирика" деб, дори қутисига ëзилган аслида бу - Прегабалин. Прегабалин ва Трамадол таркибида метилгексан ва морфий бўлган дорилар қаторида алоҳида назоратда туради. Дори фақат рецепт билан сотилади¸ - дейди сотувчи.\nЎзбекистон Соғлиқни сақлаш вазирлигининг Озодлик суҳбатлашган мулозими "Лирика" дориси ва бошқа таркибида психотроп модда бўлган дорилар кучли назорат остида фақат рецепт билан сотилишини алоҳида таъкидлади.\nБу гапдан кейин Озодлик илтимоси билан Тошкентдаги журналист мулозимларининг бу иддаосини текшириш учун журналистик экспрементни бошлади.\nВазирлик мулозими ва аптека ходими "рецептсиз сотиб олиш имконсиз", деб айтган "Лирика" таблеткасини журналист Тошкент маркази яқинида бемалол ҳеч қандай рецептсиз сотиб олганини айтди.\n- "Лирика"ни сотиб олиш учун бир соат ҳам кетгани йўқ. Яхши суриштирув, керакли жой ва лирика қўлингизда¸ - деди журналист.\nАввалроқ у Тошкентнинг эски ТошМИ мавзесидаги аптекага ҳам кириб, "Лирика борми?" деб сўраганида сотувчилар сирли табассум билан йўқ¸ дейишган.\nОзодлик суҳбатлашган ёшларга кўра, Тошкентда "Лирика" таблеткаси наркоманлар ва енгли кайф овчилари орасида бозоргирдир.\nОртидан Озодлик Ўзбекистон Соғлиқни сақлаш вазирлигига қайта боғланиб, Тошкент кўчасида "Лирика" дорисини сотиб олиниши акс этган фототасвирни юборди.\nБунга жавобан мулозим "Кўчада сотилаëтган дорилар учун вазирлик масъул эмас" деди, аммо дорининг қора бозори мавжудлигини эътироф этди.\n"Қозоғистон ва Россиядан контрабанда тарзида дори келади. Бу поток учун вазирлик жавобгар эмас. МХХ ва прокуратура текшириши керак. Кўчадан сотиб олинган дорининг ҳам контрабанда деб айтишга асосим бор. Чунки аптекалардаги психотроп моддалар сотуви жиддий назорат қилинади. Қоидани бузган аптекачи энг камида лицензиядан маҳрум бўлади"¸ - деди мулозим.\nТошкентдаги “Таблетка” дорихонаси ходимаси Озодлик билан суҳбатда "Дори сўраб келадиган наркоманларни яхши танишини ва улардан узоқ туришини" таъкидлади:\n- Ҳозир "Лирика" дорисини сўраб келадиганлар кўпайди. Олдин рак касалларга бериладиган оғриқни қолдирувчи дориларни сохта рецепт билан олишга уринганларни ҳам кўргандим. Нурофен¸Трамадол ва Тетралгинга ҳам наркоманлар орасида талаб кўп. Оддий аспирин ва преднизон дориси ҳам кўп миқдорда ичилса, галлюцинация юз бериб, одам психикаси ўзгариши мумкин. Шу маънода, биз таркибида морфий бўлган дорилар сотилишини жиддий назорат қиламиз. Лекин, аспирин сотиляпти бемалол. Ëки, масалан, кўзга томизиладиган Тропикамид борку оддий¸ ўшани ҳам ичиб кайф олишяпти. Бу муаммонинг йўқ бўлиши наркоманиянинг йўқ бўлиши билан боғлиқ, - дейди Тошкентдаги“Таблетка” дорихонаси ходимаси.\nТошкентдаги “Таблетка” дорихонаси ходимаси ўзининг фармацевтика институтида олган билимлари ва иш тажрибасидан келиб чиқиб бу дорига тасниф берди:\n- Бу дорини чиққанига ўн йил бўлди. АҚШда ишлаб чиқарилган. Кейинги тўрт йилда Ўзбекистонда оммалашди. "Лирика" бу доррини бренди яъни савдо белгиси. Асли оти прегабалин. Эпилепсия ва мушак тортишиб қолиш (судорги) билан касалланган беморларга врач тавсияси ва рецепти билан сотилади. 17 ëшга тўлмаган ва марказий нерв тизимида муаммоси бўлган шаҳсларга бу дорини истеъмол қилиш мумкин эмас. Ҳомиладор¸ ва бола эмизадиган аëллар ҳамда юрак қон томирларида муаммоси бўлганларга ҳам бу дори мумкин эмас¸ - дейди суҳбатдош.\nТошкентлик руҳшунос Зилола Абдулҳакимованинг айтишича¸ "Лирика" таблеткасига «боғланиб» қолган мижозларнинг бошқа наркоманлардан фарқи оз:\n- "Лирика" таблеткасига мубтало бўлганлар¸ ундан чиқиш пайтида бошқа наркозависимийлар каби азобли симптомларга дуч келишади. "Лирика" қабул қилган пайтидаги жунбушга келганини соғиниб яна таблеткага ружуъ қўяди. Рецидив эса уларни яна қайтмас чохга улоқтиради. Улар энди таблеткадан керакли кайфни ола олмай уни алкогол билан омухта қилишга ўтишади ва бутунлай "Лирика"га қарам бўлиб қолишади. "Лирика"га "ўтириб" қолганлар дарҳол врачга ëки наркологик диспансерга мурожаат қилиши керак. Оқибат жуда ëмон бўлиши мумкин. "Лирика" қабул қилган одамдаги пост-симптомлардан бири худкушликка мойилликдир¸ - дейди тошкентлик психолог.\nУнинг қатъий ишонч билан айтишича, "Лирика" - наркотик ва бошқа наркотик моддалар каби хатарли".\nҲикоямиз қаҳрамони бўлган Шерзод лирика таблеткасига қарамликдан чиқиш йўлини мустақил излаëтганини айтади.\n- Мана 18 кундан бери лирика қабул қилмаяпман. Бу мен учун рекорд кўрсаткич. Сал довдираб юрибман. Ломка қийнайди. Лекин барибир "Лирика2дан бутунлай қутулиб кетишимга ишонаман¸ - дейди енгил кайф берадиган "аптека наркотикларига" ўрганиб қолган компьютер муҳандиси.


14:00 / 02.02.2019 2240 pdf Ўқиш режими + -\nАлбатта, бўлиб ўтаётган бу гап-сўзлар ўша вақтда худолик даъвосини қилган подшоҳга етиб борган бўлиши керак. Шунинг учун ҳам у Иброҳим алайҳиссаломни мунозарага чорлади. Ана шу машҳур мунозара Бақара сурасида қуйидагича васф қилинади:\n«Аллоҳ подшоҳлик бериб қўйгани сабабидан Иброҳим билан Робби ҳақида тортишган кимсани билмадингми? Иброҳим: «Роббим тирилтиради ва ўлдиради», деди. У: «Мен тирилтираман ва ўлдираман», деди. Иброҳим: «Аллоҳ қуёшни машриқдан чиқарур, сен уни мағрибдан чиқаргин-чи», деди. Бас, куфр келтирган лол қолди. Аллоҳ золим қавмларни ҳидоят қилмас» (258-оят).\nБутлар ҳақидаги тортишувларнинг биридан сўнг Иброҳим алайҳиссалом бутларни парчалаб ташлаш ниятларини амалга оширишга қарор қилдилар. У зот нобакор қавмнинг додини бериш, бутларнинг қўлидан ҳеч вақо келмаслигини амалда исбот қилиш мақсадида бошқача йўл тутдилар.\nТафсирчи уламоларимизнинг келтиришларича, Иброҳим алайҳиссаломнинг қавмида маълум ва машҳур байрамлар бўлган. Улар байрамларда ўйин-кулги ва кайфу сафога чиқишар, чиқишдан олдин эса сохта худоларининг ҳузурига турли мева-чевалар қолдириб кетишарди. Дилхушлик ва кайфу сафолардан сўнг келиб, ўша егуликларни муборак таом сифатида қайтариб олишарди.\nҚавмининг тўғри йўлга юришидан умиди узилгач, Иброҳим алайҳиссалом бир режа тузиб, ана шундай байрам кунини кутдилар. У зот қавмидан кўрган нобакорлик, саркашликлар оқибатида юраклари жуда сиқилган, ҳузур-ҳаловатларини йўқотган, қавмлари учун қайғуриб, қийин аҳволга тушиб қолган эдилар.\nБайрамга отланиб чиққан қавм аъзолари Иброҳим алайҳиссаломнинг ҳузурларига келиб, у зотнинг ўзлари билан байрамга чиқишларини сўрашди. Шунда «юлдузларга бир назар солди...» (Соффот сураси, 88-оят).\nҲалиги одамларга жавоб беришдан олдин худди ибодатхонадаги бошқа одамлар каби осмонга ўзига хос бир назар солдилар. У зотнинг бу ҳолатлари суҳбатдошларида «У осмондаги юлдузлардан бирор нарсани билиб олди, шекилли» деган гумон пайдо қилиши мумкин эди.\n«...ва «Мен беморман», деди» (Соффот сураси, 89-оят).\nБу билан юраклари сиқилавериб, мушкул аҳволга тушиб қолганларини, қавмларига куявериб, қалблари дардга тўлганини билдирдилар. Шошилиб турган одамлар бу гапдан кейин дарҳол Иброҳим алайҳиссаломни қолдириб, йўлларида давом этишди. Улар кетишганидан сўнг Иброҳим алайҳиссалом олди таомга тўла сохта илоҳлар билан ибодатхонада ёлғиз ўзлари қолдилар.\nИброҳим алайҳиссалом ҳамма бутларни парча-парча қилиб ташладилар. Энг катта бутга эса тегмасдан, бутун қолдирдилар. Бундан хабар топган мушриклар манзарага тезроқ гувоҳ бўлиш учун бир-бирларини туртишиб-суришиб, шоша-пиша Иброҳим алайҳиссаломнинг олдиларига етиб келишди.\nУлар илоҳларини синдирган кишининг адабини бериб қўйишга қарор қилишди. Бироқ бу жазо чораси омманинг кўз ўнгида бўлиши маъқул кўрилди. Шоядки, бошқалар кўриб, ибрат олиб, «Бундан буён ҳеч ким илоҳларимизга қўл теккизмаса», деб ўйлашди. Ниҳоят Иброҳим алайҳиссаломни одамлар ҳузурида сўроқ қила бошлашди. Унга: «Худоларимизни парча-парча қилиб ташлаган сенмисан?» дейишди. Иброҳим алайҳиссалом: «Йўқ, бу ишни ўша илоҳларингизнинг каттаси қилди, ҳамма кичик илоҳларни синдириб ташлаб, ўзи қолди. Агар менга ишонмасанглар, (ўша бут-санаминглар) гапирадиган бўлса, уларнинг ўзларидан сўраб кўринглар», дедилар.\nИброҳим алайҳиссаломнинг бу гаплари мушрик қавмга таъсир қилди.\n«Сўнгра яна бошлари айланиб: «Батаҳқиқ, буларнинг гапира олмаслигини билар эдинг!» дедилар» (Анбиё сураси, 65-оят).\nЖиноятчи мушрик қавм бир-бирларига: «Иброҳимни жазолаш учун катта гулхан ёқадиган жой қуринглар. Унга олов ёқиб, Иброҳимни ўша гулханга отинглар», дейишди. Хуллас, мушриклар катта гулхан ёқиб, Иброҳим алайҳиссаломни ўша гулханга отишди.\nОлов Аллоҳ таолонинг амри билан Иброҳим алайҳиссаломга салқин ва саломатлик бўлди, у зотга ҳеч қандай озор ёки зарар етмади.\nАллоҳ таолонинг йўлида юриш ҳақидаги даъватлар, тушунтиришлар ва баҳслар отага ҳам, қавмга ҳам кор қилмади. Улар бу ваъз-насиҳат ва даъватлардан фойда олиш ўрнига зулмга зўр беришди. Эзгулик даъватчисига турли ёмонликлар қилишди. Уни ҳам ўзларининг ботил йўлларига юргизмоқчи бўлишди. Охир-оқибат уни жисмонан йўқ қилишга уринишди, чунки унинг тирик юриши ўша нобакор қавм учун катта таҳлика эди. Оддий халқ унинг орқасидан кетиб қолишидан қўрқишарди.\nAbduqahhor 15:25 / 02.02.2019\nҲар қанақа ҳолатта ҳам инсон доимо Аллоҳни ёдидан чиқармаслиги керак. Фақарликдами ёки бойликда.\n15:10 / 02.02.2019 2373\n16:40 / 02.02.2019 15435\n970 11:00 / 17.12.2020\n1255 12:30 / 31.03.2019\n1575 17:00 / 20.12.2020\n3797 18:30 / 21.01.2019


Хайрулла Ҳамидов мақоласи: «Шум бола» » Скачать музыку бесплатно новинки музыки 2016-2017\nХайрулла Ҳамидов мақоласи: «Шум бола»\nКомментариев: 0 Просмотров: 227 Дата: 31-01-2016, 02:12 Ёшлигимизда кўп оилали қўшнимиз бўларди. Ўзиям, еттита ўғил эди. Олтита ўғилнинг феъли бир-бирига ўхшар, биргина ўртанча фарзанд ҳаддан ташқари тўполончи эди. Бутун маҳалла шу боладан шикоят қиларди, унинг тўполонларидан безор эди ҳамма. Безорлик шу даражага чиққандики, қўшнимиз тўполончи боласини қаергадир вақтинчага олиб бориб ташлаган. Маҳалла тинчиб қолганди ўшанда. Ҳаммаёқ жим-жит. Ҳеч ким тўполон қилмайди. Аълочилар тўпланган синфга ўхшаб қолганди маҳалламиз.Тўполончи маҳалладошимиз ярим йилча кўринмай кетди. Қайтиб келганида эса, кутилмаганда бутун маҳалла болалари уни қуршаб олишди. Саволлар ёмғири билан кутиб олинди шум бола: “Қаёққа кетиб қолдинг?” “Нимага кетдинг?” “Зерикмадингми?” Менга бу манзара биргина хулоса берарди – бутун маҳалла аслида шу тўполончи болага ўрганиб қолган экан. Усиз вужудга келган сукунат ва осойишта ҳаёт кўпчиликни, хусусан тўполонга ўч болакайларни зериктириб қўйган эди.Моуриньони мен шу болага ўхшатаман. Унинг феъли, ўзини тутиши, куракда турмайдиган гапларни сўйлаб юбориши, фақат жанжаллар ўчоғида юриши ўша, ёшлигимда хотирамда сақланиб қолган шум болани ёдга солаверади. Ҳа, худди ўша болакай…Моуриньо ўтган йили “Челси” билан шармандали натижалар қайд этавергач, унинг кетишини озмунча одам истамадими, дейсиз. Ўҳҳў, ўша пайтларда ОАВ фақат шу одам атрофида айланиб юрди. Охири Абрамович ўз тўполончисини кетказиб юборди. Футбол оламида озгина муддат бўлсин, португалиялик мутахассис кўринмай кетди. Бироқ… Бироқ, ҳозир қайтиш арафасида, сезяпсизми, унинг атрофини ўраб олишга шай бўлган “болакайлар” кўпайиб кетган?! Ҳа, Моуриньонинг озгинагина муддат футболда йўқлиги осойишта ва аълочи футбол оламини зерикарли қилиб қўйди. Ҳамма тартибли, ҳамма футбол билан банд. Маур борлигида тинмасдан сўкканлар, жанжалли воқеаларини танқид қилиб безор қилганлар бугун ич-ичларидан португалиялик мутахассисни соғиниб қолишди. Сездирмаётган бўлишлари мумкин, лекин бу инсонинг ўрни яққол билиниб қолганига иқрор бўлмоқдалар. Эрта-индин Маур Манчестер шаҳрига келиб, яхшилаб жойлашиб олгач, яна унинг тўполонларини, қолипда турмайдиган ишларини соғинишаётгани турган гап. Шахсан мен бу ҳолатни соғиняпман. Нега дейсизми, айтаман!Табиатида жиззакилик бўлган, бошқалардан ажралиб туришга ошиқадиган одамлар бир ўринга қайтишганида ҳам ўша ишларини давом эттирадилар. Аниқроғи, янги кўринишда, янги услубда ўзларини кўрсатадилар. Жозенинг тўполончилиги қайси жабҳаларда намоён бўлади, деб ўйлайсиз?У интрига билан яшайди. Интриганинг ўчоғида пайдо бўлиш санъатини ўзлаштирган. Газета саҳифаларида, айниқса, муқоваларида фақат ўзини кўргиси келади. Шов-шувли гаплар гапириб, ҳамманинг эътиборини ўзига қаратади. Хуллас, ўзбинлик феъли 100 градусга кўтарилган инсон. У бошқача бўлолмайди, уни бошқача кўрмоқчи бўлганлар эса хато қиладилар. Уни бошқача кўришимиз бизга завқли эмас. Маур шундайлигича Маурдир. У айнан шу ҳаракатлари билан футболнинг кемтик бир жойини тўлдириб келмоқда. Футболда унинг ўрнини бошқаси боса олмайди ҳам.Маурнинг тактик жиҳатлари хусусида умуман гапирмоқчи эмасман ҳозир. Бу масалада ҳам унинг ўз услуби мавжуд, буни ҳамма тан олиб бўлган. Мен ҳозир унинг манзил танлаш хусусияти ҳақида қисқача гапирмоқчиман. Қаранг, “Реал”га келган даврларини эсланг. Мадрид ўша пайтда қандай аҳволда эди? Буюк бир “жанг”га ҳозирлик кўраётган, азалий душмани билан жонма жон олишаётган давр эди. Унга шу нарса керак эди. Айнан шу нарса.Италиядаги даврини эсланг. Охирги йилларда интригаси йўқолиб бораётган А серияни гуллатиб келди. Жанжалга кўмиб келди. Англияга қайтишда ҳам Лондонни танлашига беш кетаман аммо. Сабаб дерби, дерсиз, йўқ, адашасиз. Маур тўполончи болакайга ўхшаб, кимнидир уриб юрмаса, кўнгли тўлмайдиган инсон. Венгер сиймосида у “тирик қопча” (жывой мешок) топиб олган.Ҳозир эса Манчестерга келмоқчи, эшитяпсизми, Манчестерга! Қайсики, яна Пеп Гвардиола келиш эҳтимоли бор, яна ўша эски “жанг”ларни тирилтиришга имконият берадиган шаҳарга келмоқчи. Унга МЮнинг асрий анъаналарию, клуб таркибидаги йигитлар, менимча, у қадар қизиқ эмас. Уни қизиқтираётган жиҳат, яна тортишув, яна шов-шув, яна жанжаллар ўчоғи, хуллас, газеталарнинг олд саҳифаси қаҳрамонлиги…Ишонасизми, йўқми, агар шу икки сиймо – Гвардиола ва Моуриньо битта шаҳарга келса, Манчестер олдинги йиллардаги Лондон сингари қайнайди. Матбуот аҳли тинмайди. “Эски қадрдонлар”, бир-биридан ҳар қанча қочишга уринса-да, тақдир уларни рўбаро қилаверадиган буюк инсонлар тўқнашуви гувоҳи бўламиз. Мен бу тўқнашувни томоша қилиш учун ҳаттоки Европа чемпионати ҳам тезроқ ўтиб кетишини, кейинги мавсум тезроқ бошланишини истаяпман. Чунки “маҳалламизнинг йўқолиб қолган тўполончи” болакайига берадиган бир қанча саволларим бор эди: “Қаёққа кетиб қолдинг?” “Нимага кетдинг?” “Зерикмадингми?”Хайрулла Ҳамидов. - деб хабар бермоқда Stadion.uz нашри.


Ташқи ишлар вазирлиги “Внуково” ва “Шереметьево” аэропортларидаги вазият тўғрисида маълумот берди\n22:18 / 20.03.2020\n2020 йил 19 мартдан бошлаб Ўзбекистон Республикаси фуқаролари Россия Федерацияси ҳудудида вақтинчалик бўлиш муддатини узайтиришлари мумкин.\nЎзбекистон Ташқи ишлар вазирлиги “Внуково” ва “Шереметьево” аэропортларидаги вазият тўғрисида маълумот берди.\n“Ўзбекистоннинг Москва шаҳридаги элчихонаси берган маълумотга кўра, айни пайтда Москва шаҳрининг “Внуково” ва “Шереметьево” халқаро аэропортларида икки мамлакат ўртасида ҳаво, автомобиль ва темир йўл алоқаси тўхтатилгани туфайли мамлакатимизга парвоз қила олмаган ҳамюртларимиз мавжуд.\nЭлчихона томонидан “Внуково” аэропорти раҳбарияти билан ўтказилган музокаралар натижасида юртдошларимизнинг вақтинча қолиши учун “Б” терминали ажратилди. Бу ерда зарур шароитлар яратилган бўлиб, жумладан, тиббиёт пункти, ҳаммом ва ҳожатхоналар мавжуд, иссиқ овқат берилиши йўлга қўйилган, мебеллар (кресло, диванлар, стол ва стуллар) ўрнатилган. Қатор тушунтиришларга қарамай, фуқароларимиз махсус белгиланган ҳудудга боришдан бош тортиб, ҳали ҳамон “Внуково” аэропортининг рўйхатдан ўтиш жойида қолмоқдалар”, дейилади унда.\nЮртдошларимиздан мавжуд вазиятдан келиб чиққан ҳолда иложи борича тезроқ “Б” терминалга ўтишлари сўралмоқда.\nҚайд этилишича, элчихона “Шереметьево” аэропортидаги вазиятни ҳам назорат остига олган ҳамда ҳозирда Россия ҳукумати билан бошқа давлатлардан Москвага транзит орқали учиб келган фуқароларимизни олиб чиқиш бўйича музокаралар олиб бормоқда. Ўзбек диаспораси вакиллари ва ҳомийлар билан биргаликда ватандошларимизни иссиқ овқат билан таъминлаш масаласи ҳам ҳал этилмоқда.\n“Яна бир бор Россия ҳудудидаги ватандошларимизни хотиржамликка чорлаб, имкон қадар, эҳтиёт чораларига қатъий риоя қилган ҳолда доимий/вақтинчалик яшаш жойини тарк этмасликларини сўраймиз.\nАввал хабар қилинганидек, 2020 йил 19 мартдан бошлаб Ўзбекистон Республикаси фуқаролари Россия Федерацияси ҳудудида вақтинчалик бўлиш муддатини узайтиришлари мумкин. Бунинг учун улар ўзлари бўлган жойга энг яқин Ички ишлар вазирлиги ҳудудий бўлимига тегишли ариза билан мурожаат қилишлари лозим”, дейилади ТИВ матбуот хизмати хабарида.\n15:22 / 07.03.2021\nРоссия Беларусь билан ҳамкорликда ҳарбий машғулотлар ўтказилишини эълон қилди\n14:55 / 07.03.2021\nХитой ташқи ишлар вазири Россия билан биргаликда «сиёсий вирус»га қарши курашишини маълум қилди\n15:05 / 06.03.2021\nРоссия ва Франция бир-бирларининг дипломатларини яширинча чиқариб юборган – ОАВ\n20:43 / 04.03.2021\nЎзбекистонлик разведкачилар Покистонда ўтказилган халқаро мусобақада ғолиб бўлишди


Янгиликлар инновацион ғоялардан бошланади\n06:40 29 Ноябрь 2018 Ёшларга оид давлат сиёсати 112\nНаманган шаҳар ижтимоий-иқтисодиёт ва педагогика коллежида ўтаётган ҳар бир кун ўқувчилар ҳаётида ўчмас из қолдиради. Чунки таълим масканида бир-биридан мазмунли, ўзида янгиликларни жамлаган, таассуротларга бой тадбирлар, кўрик-танловлар, кўргазмалар жуда кўп ўтказилади.\nКуни кеча бўлиб ўтган ана шундай тадбирлардан бирида коллежнинг бошланғич ва мактабгача таълим йўналиши ўқувчиларининг инновацион ғоялари, яратувчанлик қобилият ва салоҳиятларига гувоҳ бўлинди. Ажойиб лойиҳаларни қўл меҳнати билан мактабгача таълим муассасалари ҳамда бошланғич синфлардаги машғулотларда фойдаланса арзигулик ҳаракатланувчи ўйинчоқлар, анжомлар ва жиҳозлар ҳолига келтирган ўқувчилар интилиши ва меҳнати ҳар қанча таҳсинга лойиқ.\nНегаки, мўъжазгина болалар аравачаси, ундаги махсус жиҳозлар қутиси, ҳаракатланувчи эртак қаҳрамонлари, табиат ва ундаги ҳайвонлар ҳақида билимларни оширишга кўмаклашувчи бошқотирмали кўргазма - буларнинг барчасини ясаш учун ўқувчилар чиқинди материаллардан фойдаланишди. Бир қарашда буларни ана шундай тарзда яратилганига ишонмайсиз, чунки улар бўлажак мутахассисларнинг қалб меҳри, ижодкорлиги мевасидир.\nАйниқса, коллежнинг 307-, 205-, 319-, 315-гуруҳнинг Муҳайё Жўраева, Мукаррам Олимжонова, Мухлиса Хожимирзаева, Зуҳра Одилжонова, Муҳайё Абдувоҳидова каби ўқувчиларининг қўл меҳнати намуналари барчада катта қизиқиш уйғотди.\n- Гуруҳимиз талабалари мактабгача таълим тизимида қўлланилиши мумкин бўлган ҳаракатланувчи бошқотирма макетини ясашди, - дейди 205-гуруҳ раҳбари Севарахон Қорабоева. – Бу бошқотирма ўқувчиларни машғулотга бўлган қизиқишини оширишга, табиат ва ундаги ҳайвонлар ҳақида кўпроқ билим олишга ундайди. Уни машғулот иштирокчиси бўлган боланинг ўзи ҳаракатлантиради. Бошқотирманинг кўрсаткичи қайси ҳайвон, ўсимлик ёки қушни кўрсатса, бола у ҳақида билганларини сўзлаб беради.\n- Бизнинг гуруҳ ўқувчилари ясаган эртак қаҳрамонидан ҳам мактабгача таълим муассасаларидаги машғулотларда унумли фойдаланиш мумкин, - дейди 319-гуруҳ раҳбари Шаҳнозахон Усмонова. – У ҳам кераксиз мато, елим идиш ва турли рангдаги иплардан тайёрланган. Унинг машғулотлар давомида берилган саволларга тўғри ёки нотўғри жавобга кўра ҳаракатланиши болани машғулотда фаол қатнашишга ундайди.\nТадбир сўнггида фаол ўқувчилар ҳамда гуруҳ раҳбарлари маъмурият томонидан рағбатлантирилди. Тадбирда вилоят касб-ҳунар таълими ҳудудий бошқармаси вакиллари ҳамда “Маҳорат мактаби” газетаси муҳаррири Р. Жумабоева қатнашди. Улар тадбир хусусида ўз фикр-мулоҳазаларини баён этишди.\nХулоса сифатида шуни айтиш мумкинки, мазкур кўргазмада иштирок этган киши улуғ донишманд ва педагогика дарғаларидан бирининг: “Аслида истеъдодсиз боланинг ўзи бўлмайди, ҳамма гап уни илғаб, юзага чиқара олиш ва сайқаллашда”, деган сўзлари исбот талаб этмас ҳақиқат эканини англайди. Шу маънода Наманган шаҳар ижтимоий-иқтисодиёт ва педагогика коллежида ноёб истеъдод эгалари таҳсил олаётир.


CLICK платформаси - Ўзбекистон Республикаси фуқароларининг пластик карточкаларига очилган банк ҳисобларини бошқариш учун хизмат қилади. Мазкур платформа ёрдамида фойдаланувчилар банкка ташриф буюрмасдан бир нечта банк ҳисобларини бошқариш, тўловларни амалга ошириш имкониятига эга бўладилар.\nЭнди пластик картага ўз маблағингизни тушириб олиш ёки балансни кўриб олиш учун инфокиосклар олдида вақт кетказиш шарт эмас. «CLICK» платформасидан фойдаланиш исталган жойда ва вақтда нақд пулни ва пластик картани ишлатмай тўловларни амалга ошириш, шунингдек банк ҳисоб рақамидаги қолдиқни текшириш имкониятини беради. Бунинг учун фақатгина мобил телефон бўлиши керак, холос.\nБизнинг асосий афзалликларимиз қуйидагилар:\nОсонлик (Фойдаланиш осонлиги (чекланмаганлиги). USSD-сўровларни интернетсиз ва балансда пул бўлмаган тақдирда ҳам юбориш имконияти борлиги сабабли, фойдаланувчилар исталган вақтда ўз банк ҳисобларидан тўловни амалга оширишлари мумкин, телефонда пул бўлмай, блокировка қилинган тақдирда ҳам. Бунда тизимдан фойдаланиш учун телефонга ҳеч қандай дастур ўрнатишга ҳожат йўқ: USSD-сўровларни исталган мобил телефондан жўнатиш мумкин.\nЯқинлик. Банк филиалларига бормай, яқин орадан инфокиоск борлигини қидирмай, ёки операторлар тўлов қабул қилиш шаҳобчаларини ва тўлов тизимларини қаердалигини ўйламай балансни тўлдириш, банк ҳисобини бошқариш имконияти. Тўловларни уйдан чиқмай амалга ошириш. Яхлит тўлов тизими ҳар бир абонентнинг чўнтагида.\nҚулайлик. Тизимга уланиш учун банкларда махсус ҳисоб рақамлари очиш ва бошқа қандайдир ҳисобларда маблағларни депозитга қўйиш (депонирование) талаб қилинмайди. Бизнинг тизимимиз жисмоний шахснинг исталган мавжуд ҳисобига ўз рақамини боғлаш имкониятини беради.


Россия Эрон уранини қайта ишлашга розилик берди\n13 май 2021, Тошкент вақти: 02:33\nРоссия Эрон ядровий дастури атрофидаги бўҳронни ҳал этишни мақсад қилган келишув лойиҳасига розилик берди.\nБу ҳақда Россия Ташқи ишлар вазири Сергей Лавров маълум қилди. Атом энергияси халқаро агентлиги Эрон атом станцияси учун зарур ядровий ёнилғининг чет давлатларда тайёрланиши борасидаги келишув лойиҳасини АҚШ, Франция, Россия ва Эрон расмийларига тақдим қилган эди.\nКелишувга мувофиқ Эроннинг кам тўйинтирилган урани Россия ва Францияда атом станцияси ёнилғисига айлантирилади ва Эронга қайтариб берилади. Бу ёнилғидан ядровий қурол ишлаб чиқариш мақсадида фойдаланиш имкони бўлмайди.\nАйни пайтда Атом энергияси халқаро агентлиги бошқа давлатларнинг ҳам мазкур келишувга ўз розилигини беришига умид билдирди.


Каратэчиларимиз Париждан қуруқ қўл билан қайтишди / Olamsport.com\nКаратэчиларимиз Париждан қуруқ қўл билан қайтишди\nТеглар : КаратэФранцияЎзбекистон\nФранция пойтахти Париж шаҳрида каратэ бўйича нуфузли “Премьер-Лига” турнири бўлиб ўтди.\nМусобақада дунёнинг 82 мамлакатидан 776 нафар спортчи совринли ўринлар учун баҳс олиб борди. Улар орасида Ўзбекистон терма жамоасининг 5 нафар спортчиси ҳам бор эди.\nАфсуски, каратэчиларимизнинг ҳеч бир совринли ўринларни эгаллай олмади. Ишонган спортчиларимиздан бири Садриддин Сайматов бу сафар ҳам медалсиз қолди. -60 кг вазн тоифасида эронлик Мажид Ҳасан чемпион бўлди. Италиялик Анжело Крезенсо кумуш, қозоғистонлик Дархан Ассадилов ҳамда россиялик Евгений Плахутин бронза медалларини қўлга киритишди.\nТерма жамоамизнинг қолган аъзолари Иқболжон Узоқов (-67 кг), Достонбек Отаболаев (-75 кг), Баҳринисо Бобоева (-50 кг) ва Барно Мирзаева (-61 кг) ҳам Парижда айтишга арзигулик натижага эриша олмади. Терма жамоа мураббийлари Ўктам Бекпўлатов ва Дилноза Бакирова бу омадсизлик сабабларини ўрганиб чиқишади, деган умиддамиз.\nМаълумот учун, ушбу “Премьер-Лига” турнири Токио-2020 Олимпиадаси лицензияси учун рейтинг очколарини тақдим этувчи мусобақа эди.\n28 янв 22:31:19


Путин: Россияга умрбод президентлик қилиш ниятим йўқ\n10 апрел 2021, Тошкент вақти: 17:23\nВладимир Путин Россияга умрбод президентлик қилиш ниятида эмаслигини билдирди.\nТАСС агентлигига берган эксклюзив интервьюси чоғида Путин буни "мамлакат учун нотўғри, зарарли қарор" деб баҳолади ҳамда буни истамаслигини билдирди.\nАйни пайтда у Конституция бўйича 2018 йилги президентлик сайловида номзодини қўйишга ҳақли эканини ҳам эслатиб ўтаркан, буни режалаётгани ёки режаламаётгани ҳақида ҳам аниқ гап айтмади.\nҒарб давлатлари билан муносабатларнинг ёмонлашаётгани ҳақидаги саволларга жавобан президент Путин орада яна "темир парда" пайдо бўлишини истамаслигини ҳам айтиб ўтди.\n"Биз шунчаки, бу таҳлит рақобатни истамаймиз", деди Владимир Путин.